PDRRMO Masbate padagos an pinagigibong damaged assesment kasunod kan magnitude 6.6 na linog - SORSOGON NEWS ONLINE\nHome Feature News PDRRMO Masbate padagos an pinagigibong damaged assesment kasunod kan magnitude 6.6 na linog\nPDRRMO Masbate padagos an pinagigibong damaged assesment kasunod kan magnitude 6.6 na linog\nPadagos an pinagigibong damaged assesment kan Masbate Provincial Disaster Risk Reduction and Management Office may kinaaraman sa magnitude 6.6 na linog na naerehistro sa Cataingan, Masbate.\nSinabi ni Masbate OIC PDRRMO Chief Rino Rabalo na base sa saindang initial damaged assesment na may mga straktura, harong, asin mga tinampo an nagada asin naraot sa manlaenlaen na parte kan probinsya dara kan makosog na linog.\nSaiyang sinabi na padagos man an saindang pinagigibong assesment sa mga nag-crack na mga tinampo asin edifico o estraktura para maaraman kun salbado pa ini sa publiko.\nSa ngonian, segun kay Rabalo, padagos an saindang koordinasyon sa manlaenlaen na mga MDRRMO para sa ibapang damaged report./\nSa ibong na lado, kasabay an probinsya kan Sorsogon sa nakamate nin makosog na linog kasunod kan naerehistrong magnitude 6.6 na linog sa Masbate.\nSa Earthquake Information No. 2 na ipinalowas kan Phivolcs o Phil. Institute of Volcanology and Seismology, nairehistro an linog alas 8:03 an pagkaaga kasuudma kun saen an epicenter kaini iyo an nasa siete kilometros sana an distansya sa Cataingan Masbate.\nSinabi kan Phivolcs, namatean sa Sor. City ang intensity 4 na pagyogyog siring man sa ibapang parte kan Sorsogon, Palas asin San Jacinto Masbate siring man sa Legazpi City Albay.\nSa ibong na lado, an Cataingan Masbate an nakapagrehistro nin pinakamakosog na pagyogyog na uminabot sa intensity 7 mantang intensity 5 an naerehistro sa Masbate City, Almagro asin Tagapul-an sa Samar.\nNamatean man an linog sa ibapang lugar sa Samar, Quezon province, maging sa mga probinsya kan Leyte, Antique, Negros Oriental and Occidental, Capiz asin Iloilo City./\n(Photo Courtesy: PRC Masbate)\nPDRRMO Masbate padagos an pinagigibong damaged assesment kasunod kan magnitude 6.6 na linog Reviewed by Sorsogon-News on 2:52 PM Rating: 5


Inhinyero kimikal - Wikipedia\nMga inhinyero kimikal an may halangkaw na kaaraman sa disenyo asin proseso kan sarong plantang pang-industriyal.\nInhinyero kimikal (Ingles: chemical engineer) an apud sa mga taong yaon sa propesyong inhinyeriyang pangkimika. Sinda may halangkaw na kaaraman sa pag-disenyo asin operar kan mga plantang pang-industriyal. Sa pagdalagan kan planta, yaon man an saindang konsiderasyon sa kaligtasan kan proseso asin an makukuang benepisyong pang-ekonomikal digdi.\n1 Mga kwalipikasyon\n2 Mga produktong ginigibo\nKinakaipuhan an pag-adal nin batsilyer sa inhinyeriya pangkimika o pangproseso sa kolehiyo, asin an sertipikasyong pang-propesyonal tanganing makakua nin lisensiya na depende man giraray sa ley kan nasyon. An mga lisensiyadong inhinyero dagos man nagigin miyembro kan mga binibistong organisayong pang-propesiyonal.\nMga produktong ginigibo[liwaton | liwaton an gikanan]\nSaro sa pigdidisenyo asin operar kan mga Inhinyero kimikal iyo an distilisasyon kan lana nin krudo. Pira sa mga produkto kaini iyo an gasolina asin mga plastik.\nHalawig an lakop kan mga tipo nin plantang industriyal na pigdidisenyo asin operar kan mga inhinyero kimikal. Huli ini sa proseso nin mga manlainlain na produkto na saindang pig-aadalan. Iyo ini an mga:\nPang-darakulang kimikal - Gasolina, asido, asin iba pa\nPang-darakulang materyales - Plastik, synthetic fiber, pataba, asin papel\nPang-saradit na kimikal - Dye, coatings, adhesives, asin mga pahamot\nPang-harong na produkto - Sabon panglaba, kosmetiks, asn iba pa\nMga bulong - Aspirin, Bitamina C, asin iba pa\nBiyolohikal na aktibong kompwesto - ensima, anti-coagulants, asin iba pa\nMga pagkakan asin iniinom - asukar, serbesa, malinig na tubig, mga preserbatibo, asin iba pa\n↑ 1.0 1.1 https://www.rit.edu/kgcoe/women/sites/rit.edu.kgcoe.women/files/ChemE%20brochure%20%20-%20Final%20Handout.pdf\nPinaghugot gikan sa "https://bcl.wikipedia.org/w/index.php?title=Inhinyero_kimikal&oldid=205105"\nHuring pigliwat an pahinang ini kan 1 Mayo 2021, alas 05:50.


City Hall nag-aandam na kan ipapatindog na 5-storey bldg. sa porsyon kan NCPM\nHinahalat na kan Sangguniang Panlungsod kan Ciudad nin Naga an pinakahuring pag-aadal kan City Engineer’s Office (CEO) kun pera an kinakaipuhan na fondo sa planong ipapaconstruhir na limang escalon na edificio sa gagabaon na porsyon kan Naga City People’s Mall (NCPM), sa may pag-ultanan kan Kalye Zamora asin Salog Naga na igwang mahiwas na parking spaces asin mga puesto na ookuparon nin mga negosyante.\nSi Consejal Vidal Castillo, pamayo kan Committee on Market Affairs kan SP nagsabi na kaipuhan ninda an pinal na estimate kan CEO mantang igwa nang mga lugar kan fresh fish section kan mercado an naghuhurolog na an mga semento asin naglalataw na mga kabilya na delicado sa aksidente.\nSa enot na rekomen-dasyon kan CEO kinakaipuhan na an rehabilitasyon asin retrofitting huli kan mga insidente nin kasulo sa mercado kan mga nakaaging taon.\nSinabi ni Castillo na naheling niya mismo an kamugtakan kan fresh fish section na an irarum kaini delicado na huli kan padagos na naghuhurolog an semento. Prueba kaini, igwa pang pigsumiter na mga retrato sa saiyang komite si Market Supt. Ramon Florendo.\nEnot nang pigrerecomendar na magastos an City Hall nin sagcod sa P400 milyon sa ipapatindog na limang escalon na edificio alagad kaipuhan kan SP an final estimate nganing magpasar sinda nin resolucion na nagtataong awtorissyon ki Alcalde John Bongat sa pag-utang kan dakulang cantidad sa bangko.\nAn plano sa rehabilitasyon asin konstruksyon saro sa prioridad ni Alcalde Bongat, an mercado iyo an pinakadakula sa South East Asia.\nPigbuyagyag pa kan consejal an mercado, na ngonian nag-eedad na nin labi sa cincuenta (50) años pinatindog kan taon 1960 kan panahon ninda dating Diputado Ramon Felipe, Jr. asin Alcalde Vicente Sibulo.\nSinabi an plano kan City Hall an limang escalon na edificio magkakaigwa nin multi-level parking nganing makatabang sa padagos na problema sa trafico sa Central Business District I.\nPig-asegurar pa kan namamayo sa committee on market affairs na si ma-aapektaran sa rehabilitasyon asin kontruksyon kan mercado tatawan nin babalyohan na puesto nganing magpadagos kan saindang negosyo asin matatawan man giraray nin prioridad nganing makakua nin puesto sa mercado.\nKun dai marealisar an proyecto ngonian na premirong cuarto kan taon 2019 posibleng iimplementar pakatapos kan pirilian sa Mayo 13, 2019, sabi pa.


Armas na ginamit suboot sa Batocabe slay na narekober sa CamSur, mapapapusog pa an testimonya kan mga suspek sa krimen -CIDG | Bombo Radyo Philippines\nNAGA CITY- Nagtutubod an Criminal Investigation and Detection Group (CIDG) na mas mapapapusog pa an pahayag kan anom na suspek sa paggadan ki Ako Bicol (AKB) Partylist Rep. Rodel Batocabe, sa tabang kan narekober suodmang armas na ginamit suboot sa krimen.\nSa entrevista kan Bombo Radyo Naga sinaysay ni PC/Insp. Ronnie Fabia, Chief kan CIDG-Albay asin nangenot sa operasyon suodma sa Barangay Sto. Niño, Pili, Camarines Sur, na kun magmatch an mga bala na narekober hale sa crime scene asin an cal. 45 na nakua sa septic tank sa harong ni Emmanuel Rosillo sa gigibuhong eksaminasyon, mas mapapapusog pa kaini an pahayag kan mga suspek manungod sa paggadan ki Rep. Batocabe.\nDawa mayong direktang epekto an narekober na armas sa pagkakaimbwelto komo mastermind suboot sa krimen ni Daraga, Albay Mayor Carlwyn Baldo, alagad sigon ki Fabia, maserbeng ‘physical evidence’ sa Batocabe slay an badil na ginamit kan gunman na si Rolando Arimado para maipahiling na totoo an testimonya kan anom na mga suspetsado.\nSa ngonyan, susog sa opisyal, haros 90% nang kompleto an saindang imbestigasyon sa krimen alagad kinakaipuhan pa nanggad nin mas hararom na pag-iimbestigar huli sa iba pang mga impormasyon manungod sa paggadan sa kongresista asin sa police escort kaini na si SPO2 Orlando Diaz.


1 Corinto 3 — Watchtower ONLINE NA LIBRARYA\nLaog kan 1 Corinto\n1 Corinto 3:7\n7/15/2008, p. 12, 16\n1 Corinto 3:8\nO “may sarong katuyuhan.”\nNamamahala Na an Kahadian!, p. 92\n1 Corinto 3:9\n“Parasunod Taka,” p. 132\nKaogmahan nin Pamilya, p. 55\n1 Corinto 3:18\n1 Corinto 3:20\n1 Corinto 3:22\nInaapod man na Pedro.\n3 Kaya mga tugang, an ginibo kong pagkaulay sa saindo bakong siring sa pagkaulay ko sa mga tawong espirituwal, kundi siring sa pagkaulay sa mga tawong makalaman, sa mga umboy sa pagigin Kristiyano. 2 Tinawan ko kamo nin gatas, bako nin matagas na kakanon, huli ta dai pa nindo iyan kaya. An totoo maski ngunyan dai pa man giraray nindo iyan kaya, 3 dahil makalaman pa kamo. Huli ta sagkod na may ururihan asin iriwal diyan sa saindo, makalaman kamo asin naglalakaw sigun sa paglakaw nin mga tawo, bakong iyo? 4 Pag igwa kayang nagsasabi, “Ki Pablo ako,” alagad igwa man nin nagsasabi, “Ki Apolos ako,” bako daw na an ginigibo nindo pareho lang kan ginigibo nin ibang mga tawo?\n5 Siisay baya si Apolos? Asin siisay si Pablo? Mga lingkod man sana kami na nagin instrumento tanganing magturubod kamo, bilang pag-utob sa gibuhon na itinao kan Kagurangnan sa lambang saro. 6 Ako an nagtanom, si Apolos an nagbaribi, alagad Diyos an padagos na nagpapatalubo kaiyan, 7 kaya bako an nagtatanom an dapat umawon, asin bako man an nagbabaribi, kundi an Diyos na nagpapatalubo kaiyan. 8 Buweno, an nagtatanom asin an nagbabaribi saro,* alagad an lambang tawo maako kan balos niya sigun sa saiyang sadiring gibo. 9 Huli ta kami mga kapwa trabahador nin Diyos. Kamo an uma na pigkukultibar nin Diyos, an harong na itinugdok nin Diyos.\n10 Kauyon kan daing kapantay na kabuutan na ipinahiling nin Diyos sa sako, nagbugtak ako nin pundasyon bilang sarong mahusay na paratugdok, pero ibang tawo an nagtutugdok sa ibabaw kaiyan. Alagad padagos na bantayan kan lambang saro kun paano siya nagtutugdok sa ibabaw kaiyan. 11 Huli ta dai nin siisay man na makakapagbugtak nin iba pang pundasyon apuwera sa naibugtak na, na iyo si Jesu-Cristo. 12 Ngunyan kun igwa nin magtugdok sa ibabaw kan pundasyon gamit an bulawan, plata, mamahalon na mga gapo, kahoy, pinamarang duot, o dagami, 13 an gibo nin lambang saro maririsa sa kun ano man nanggad iyan, dahil maririsa iyan pag-abot kan aldaw, huli ta ihahayag iyan paagi sa kalayo, asin an kalayo mismo an madeterminar kun baga anong klaseng gibo an nahaman nin lambang saro. 14 Kun an ginibo nin saro sa ibabaw kaiyan magdanay, mag-aako siya nin balos; 15 kun an ginibo nin saro masulo, dakula an mawawara sa saiya, pero siya mismo maliligtas; minsan siring, ikakaagid siya sa saro na nakadulag sa kasulo.\n16 Dai nindo aram na kamo mismo an templo nin Diyos asin na an espiritu nin Diyos nagdadanay diyan sa saindo? 17 Kun may siisay man na maglaglag kan templo nin Diyos, lalaglagon siya nin Diyos; huli ta an templo nin Diyos banal, asin kamo an templong iyan.\n18 Dai pagdayaon nin siisay man an saiyang sadiri: Kun an siisay man sa saindo naghuhuna na madunong siya sa sistemang ini nin mga bagay,* magpakamangmang siya, tanganing siya magin madunong. 19 Huli ta an kadunungan kan kinaban na ini kamangmangan sa Diyos, huling nasusurat: “Dinadakop niya an mga madunong sa sadiri nindang mga katusuhan.” 20 Asin saro pa: “Aram ni Jehova* na an mga pangangatanusan kan mga tawong madunong daing kamanungdanan.” 21 Kaya dai ipaghambog nin siisay man an mga tawo; huli ta para sa saindo an gabos na bagay, 22 iyan man si Pablo o si Apolos o si Cefas* o an kinaban o an buhay o an kagadanan o an mga bagay na yaon ngunyan o an mga bagay na maabot, gabos iyan para sa saindo; 23 kun manungod man sa saindo, ki Cristo kamo; kun manungod ki Cristo, sa Diyos siya.


Collection kan lending agency, inagaw - BICOL STANDARD | Bicol News\nHome bicol local news Bicol News Bikol news Camarines Sur Collection kan lending agency, inagaw\nCollection kan lending agency, inagaw\nMINALABAC, Camarines Sur – Mayong naginibo an sarong collector kan Fundline Finance Corporation kan siya tutokan nin badil kan sarong holdupper sa banwaan na ini.\nSa report kan mga awtoridad, pigbisto an victima na iyo si Glenn Sola y Autor, 35 anyos, residente kan Barangay Tariric digdi.\nAn imbestigasyon kan police nagsasabi na poco mas o menos ala 1:40 nin hapon, mantang an victima yaon sa Barangay Manapao, igwa nin dae bistadong lalaki, na nakalunad sa color itom na motorsiklo an nagdulok saiya.\nDagos siyang tunitukan nin calibre .45ng badil, kasabay an pagsabi na dapat iluwas niya an saiyang cuartang dara.\nHuli sa pagkabigla, itinao tulos ni Sola an cuarta na yaon sa saindang bulsa na kantidad P10,000.\nAn sinambit na kantidad iyo an saiyang collection hale ki Josephine Provaldos, na parokyano kan lending company.\nNagdeclarar si Sola na an holdupper nakasulot nin itom na jacket asin shorts.\nMarikas na nagdulag an dae nabistong suspechado.\nAn mga imbestigador kan police digdi, sa pamamayo ni PO3 Herminigildo Moreno, nagpahayag na ginigibo pa ninda an pagsiyasat dapit sa bagay na ini.—BICOLSTANDARD.COM Bicol News\nCollection kan lending agency, inagaw Reviewed by Bicol Standard on Wednesday, September 24, 2014 Rating: 5\nTags : bicol local news Bicol News Bikol news Camarines Sur


Syudad nin Mehiko - Wikipedia\nSyudad nin Mehiko\n(Pinagbalikwat gikan sa Mexico (ciudad))\nAn Syudad nin Mehiko (Ingles: Mexico City), bistado man sa pangaran na Distrito Federal sa Espanyol, an kapitolyo kan Estados Unidos Mexicanos asin trono nin poder na sentral kaining nasyon. Namomogtak ini sa tahaw nin nasyon buda sa sarong meseta na 3,930 metros kahalankaw.\nGikan sa ibabaw asin wala: Anghel nin Katalingkasan, Metropolitanong Katedral kan Syudad nin Mehiko, Paseo de la Reforma, Torre Latinoamericana, National Palace, Parque La Mexicana sa Santa Fe, Monumento a la Revolución, Chapultepec Castle, Palacio de Bellas Artes asin an Paseo de la Reforma\nIni an pinaka importanteng sentro nin politiko, kultura asin ekonomiya nin nasyon; nagkokontribwi an Distrito Federal sa ikalimang partido nin ekonomiya nin Mexico. An syudad an pinaka matawo sa nasyon buda saro sa pinaka matawo sa enterong kinaban sa populasyon na 20,720,415 (2005).\nSegun sa Reporte Urbanistiko nin nasyones Unidos an area metropolitan nin Mexico ikaduwang pinaka matawo sa kinaban, sunod sa Tokyo. Saro ini sa mga syudad na pigkonkonsiderar na syudad pankinaban.\nAn kadakulaan kaining syudad baku sana sa populasyon alagad pati sa sukol: 50 kilometros kahalaba hale sa Norte paage sa Sur, asin 35 kilometros hale sa Subangan paage sa Sulnopan.\nSa pagkamogtak nin syudad sa tahaw nin sarong halankaw na meseta, templado an klima kaini, muyang sabihon, bihira an panahon na sobra an init o sobra an lipot. Pinaka malipot sa Enero na an temperatura nagiiro sa palibot nin 19 na grado sa aldaw buda 6 na grado sa banggi. Pinaka mainit sa Mayo na an temperatura nasa palibot nin 26 na grado sa aldaw asin 12 na grado sa banngi. Sa ibang pagtaram, gari Baguio, pero mas malipot sobre todo sa taglipot (Nobyembre- Pebrero).\nAn Wikimedia Commons igwa nin medya dapit sa Syudad nin Mehiko.\nHeyograpikong datos dapit sa Syudad nin Mehiko sa OpenStreetMap\nMexico City Government (sa Espanyol)\nMexico City Tourism Ministry (sa Espanyol)\nPinaghugot gikan sa "https://bcl.wikipedia.org/w/index.php?title=Syudad_nin_Mehiko&oldid=209716"\nLast edited on 25 Hulyo 2021, at 07:50\nHuring pigliwat an pahinang ini kan 25 Hulyo 2021, alas 07:50.


Problema sa right-of-way tagulnod sa BBB ni DU30\nAn inaatubang na problema sa ‘‘acquisition of right-of-way’’ sa mga apektadong kagrogaring nin daga iyo an isyu sa pagkakaabala kan mga Build-Build-Build program ni Presidente Rodrigo Duterte sa Bicol.\nAn mga darakulang proyekto iyo an modernisasyon kan Philippine National Railways (PNR) asin Quezon-Bicol Expressway na parejong bilyones pesos an cantidad sa proyekto.\nIni an mga pahayag ni Undersecretary Marvel Clavecilla, Presidential Assistant for Bicol Affairs, alagad piglalaoman na ipapadagos kan masunod na administrasyon mantang igwa nang nakatagamang mga fondo.\nDawa siisay an ganador na Presidente sa maabot na eleksyon nasyonal asin lokal sa Mayo 9, 2022 an Department of Transportation (DOTr) asin Department of Public Works and Highways (DPWH) ipapadagos an sinambit na mga proyekto, sabi pa ni Clavecilla.\nPirmado na kan DOTr an Php142-bilyon na contrata sa joint venture kan China Railway Group Ltd. China Railway No. 3 Engineering Group Co. Ltd. asin China Railway Engineering Consulting Group Co. Ltd. mientras nagsikad na an proyekto sa enot na 380 kilometros.\nDigdi sa Bicol kan mga nakaaging bulan sunod-sunod na an mga ginibong survey sa pagbagong ruta kan relis kan ferrocaril.\nSa listahan kabale sa mga stations kan 380-kilometros PNR South Long Haul\n(Banlic-Daraga, Albay), Laguna; Banlic, Bucal Los Baños, San Pablo, Provincia kan Quezon, Candelaria asin iba pa.\nAn PNR-Bicol igwang laba nin 565-kilometer railway, na masumpay Metro Manila sundo sa Southern Luzon provinces abot sa Sorsogon asin Batangas.\nAn modernisasyon kan PNR sa premiro pa sanang taon sa termino ni Duterte nagseguro na madadagos an bilyones pesos na proyekto alagad perang bulan palang nagpupuon pa sana sagcod na maghelig sa Malacañan an presenting administrasyon dai matatapos alagad huli ta igwa nang fondo dapat dagos-dagos an proyekto dawa siisay an masunod na Presidente kan nasyon., sabi pa.\nSa DPWH, pinahayag na an Quezon-Bicol Expressway nagpuon na sa Calamba, Laguna alagad nakaka-ulang iyo an nagkaperang mga problema sa ‘‘acquisition of right-of-way’’ sa aagihan kan proyekto.\nAn gobierno nag-alokar nin Php700 bilyon para sa kontruksyon kan 220 kilometros na QueBex na bagong ruta asin mapalipot kan viaje Manila-Bicol.\nAn mga banwaan na aagihan base sa listahan kan DPWH iyo an mga minasunod: Pagbilao, Padre Burgos, Gumaca, Lopez, Calauag asin Tagkawayan, gabos sa provincia nin Quezon, asin Lupi, Pamplona asin San Fernando sa Camarines Sur.\nAn dakulang proyekto na pigpadagos ni Duterte iyo an Bicol International Airport sa Daraga, Albay na ngunian operational na mantang piglalaoman tugotan na kan national IATF para sa international flight oras na magparababa na an caso kan Covid-19. Dakulang bagay ini sa turismo na hinahalat kan Department of Tourism sa Bicol. (dpa)


Pagsikad kan karampanyahan sa CamSur, matuninong-PNP\nAn Philippine National Police Provincial Office (PPO) sa Camarines Sur nagpahayag na matuninong an enot na semana kan karampanyahan sa mga candidato lokal dawa na nagsasalyahan nin mga maiinit na isyu an magkalaban na mga candidato orog na sa puesto provincial.\nAlagad an direktiba ni PNP Provincial Director Col. Roderico A. Roy Jr. sa mga Municipal Police Station ipadagos an pagbugtak nin mga Comelec checkpoint sa mga estratihikong lugar nganing estriktong ma-implementar an operasyon laban sa armed group na posibleng armado nin decalibreng armas.\n‘’So far so good’’ si pagsikad kan campaign period kan Marso 29 hasta sa ngonian, sabi ni PD Roy sa flag raising ceremony sa PPO Provincial Office.\nDai palang nahahaloy pigbuyugyag ni Brig. General Arnel Escobal an Camarines Sur saro sa pigsusubaybayan kan PNP asin Philippine Army huli kan armed group na nagdadanay digdi na pigngaranan na Mabulo group.\nAn armadong grupo posibleng gamiton sa maabot na pirilian kan ibang politico na iyo an pigbabantayan kan mga awtoridad.\nDinagdag pa ni Roy na dawa nakatutok sinda sa pagmantenir kan paz y orden sa maabot na midterm elections alagad dai man sinda nagpapabaya sa ibang mga responsabilidad.\nIgwa na sindang pighaman na plano sa seguridad sa Oplan Summer Vacation kabale na sa mga beach resort na dinadayo nin exkursionista.\nSa maabot na semana santa mapadara sinda nin augmentation force sa Calabanga Municipal Police Station mantang an lugar na ini pigdadayo nin rinibong devotos an Amang Hinulid hali sa manlaen-laen na mga provincia.


Siisay an Enot na Nagdisenyo?\nAno an Pinaniniwalaan Mo?\nKABTANG 1 An Buhay na Planeta\nKABTANG 2 Siisay an Enot na Nagdisenyo?\nKABTANG 3 Ebolusyon—Mga Bakong Totoo Asin an Totoo\nKABTANG 4 An Siensia Asin an Sinasabi sa Genesis\nKABTANG 5 Mahalaga Daw Kun Ano an Pinaniniwalaan Mo?\nLinalang daw an Buhay?\nBASAHON SA Afrikaans Albanian Aleman Amharic Arabic Armenian Azerbaijani Basque Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Croatian Czech Danish Dutch Español Estonian Finnish Galician Georgian Griego Hapon Hiligaynon Hungarian Icelandic Iloko Indonesian Ingles Italiano Kazakh Kinyarwanda Kirghiz Kirundi Koreano Latvian Lithuanian Macedonian Malay Myanmar Ndebele Norwegian Pangasinan Papiamento (Curaçao) Persian Polish Portuguese Pranses Romanian Ruso Sepedi Serbian Serbian (Roman) Setswana Sinhala Slovak Slovenian Swahili Swati Swedish Tajiki Tatar Tetun Dili Thai Tsonga Turkish Ukrainian Valencian Venda Vietnamese Welsh Xhosa Zulu\nKan nakaagi pa sanang mga taon, masasabi na an mga sientista asin inhenyero talagang nagpatokdo sa mga tinanom asin hayop. (Job 12:7, 8) Sa paghihingoa na makagibo nin bagong mga produkto asin lalong mapakarhay an pagpunsionar kan mga dati na, inaadalan asin inaarog ninda an pagkadisenyo nin laen-laen na linalang—pag-adal na inaapod na biomimetika. Mantang pinag-aadalan mo an minasunod na mga halimbawa, ihapot sa saimong sadiri, ‘Siisay talaga an maninigong omawon huli sa mga disenyong ini?’\nPakanood sa mga Parikpik nin Balyena\nAno an manonodan kan mga paradisenyo nin eroplano sa balyenang humpback? Minalataw na dakol. An adultong humpback may gabat na mga 30 toneladas—kapareho nin kargadong trak—asin igwa nin medyo tuog na hawak na may haralabang parikpik na garo pakpak. An hayop na ini na may labang 12 metros pambihira kaliksi sa tubig.\nAn partikularmenteng ipinagngalas nin mga parasiyasat iyo an kun paano an linalang na ini na may tuog na hawak nakakabirik nin pakurbadang marhay. Nadiskobre ninda na an sekreto yaon sa korte kan mga parikpik kan balyena. An enotan na gilid kan mga parikpik kaiyan bakong makinis na arog kan pakpak nin eroplano kundi may gurot-gurot, na may raya nin mga burubuntok na inaapod na mga tubercle.\nMantang an balyena marikas na naglalangoy, nadadagdagan an puersang nagtutulod paitaas asin naiinaan an pasabat na puersa nin tubig huli sa mga tubercle na ini. Paano? Ipinaliwanag kan magasin na Natural History na huli sa mga tubercle, marikas asin suabeng minadaplis nin paitok an tubig sa ibabaw kan parikpik, dawa kun an balyena minalangoy nin haros deretso paitaas.10\nSiisay an kagsadiri kan patent kan naturalesa?\nSa anong praktikal na mga paagi magagamit an nadiskobreng ini? An mga pakpak nin eroplano na inarog dian an disenyo malinaw na mangangaipo nin mas dikit na flap o iba pang mekanikal na aparato tanganing makontrol an pagtama dian kan aire. An siring na mga pakpak mas ligtas asin mas madaling manteneron. An eksperto sa biomechanics na si John Long naniniwala na dai mahahaloy “posibleng marhay na maheheling niato na an lambang pampasaherong eroplano may mga burubuntok na arog kan nasa parikpik kan balyenang humpback.”11\nPag-arog sa mga Pakpak kan Gamgam na Seagull\nSiempre, an mga pakpak nin eroplano dati nang inarog sa korte kan pakpak nin mga gamgam. Minsan siring, mas pinakarhay nin mga inhenyero an pag-arog na ini kasuarin pa sana. Ibinareta kan New Scientist na “an mga parasiyasat sa Unibersidad nin Florida nakagibo nin kaenot-enoteng de remote control na saditon na modelong eroplano, na garo seagull na nakakalayoglayog, marikas na minabugsok asin minaitaas.”12\nAn mga seagull pambihirang nakakabarobalintong sa aire paagi sa pagtiklop asin pagbuka kan mga pakpak kaiyan sa pagsokmolan kan siko asin abaga. Tanganing maarog an disenyong ini nin pakpak na natitiklop asin nabubuka, “an kaenot-enoteng modelong eroplano na 24 pulgadas naggagamit nin sadit na motor tanganing kontrolon an raya nin mga metal rod na nagpapahiro sa mga pakpak,” an sabi kan magasin. Huli sa mga pakpak na ini na madonong an pagkadisenyo, an sadit na eroplano nakakalayoglayog asin marikas na minabugsok sa pag-oltanan nin haralangkaw na edipisyo. Gustong-gusto nin nagkapirang militar na makagibo nin siring na eroplano na madalion maniobrahon tanganing magamit sa paghanap nin kemikal o biolohikong mga armas sa darakulang siudad.\nPag-arog sa Bitis kan Seagull\nAn seagull dai minatagas sa lipot dawa nakatindog sa yelo. Paano napagdadanay kan linalang na ini na mainit an saiyang hawak? An sarong sekreto iyo an makangangalas na disenyo na yaon sa dakol na hayop sa malipot na mga lugar. Iyan inaapod na countercurrent heat exchanger.\nAn init minabalyo alagad nagdadanay sa hawak. An lipot nagdadanay sa bitis\nAno iyan? Tanganing masabotan iyan, imahinara an duwang tubo nin tubig na magkataed na binogkos. Mainit na tubig an nagbobolos sa sarong tubo, asin malipot sa ibong. Kun sarong direksion an bolos kan mainit asin malipot na tubig, an haros kabanga kan init kan mainit na tubig mabalyo sa malipot. Minsan siring, kun magkasabat an bolos kan mainit asin malipot na tubig, an haros gabos na init kan mainit na tubig mabalyo sa malipot na tubig.\nKun an seagull nakatindog sa yelo, pinapainit kan mga heat exchanger sa bitis kaiyan an dugo na minabalik gikan sa malipot na bitis kan gamgam. An mga heat exchanger pinapagdadanay na mainit an hawak kan gamgam asin inoolang an pagkawara kan init sa bitis kaiyan. Si Arthur P. Fraas, na mechanical asin aeronautical na inhenyero, ilinadawan an disenyong ini na “saro sa pinakaepektibong regenerative heat exchangers sa kinaban.”13 Madonong na marhay an disenyong ini kaya inarog iyan nin mga inhenyero.\nSiisay an Maninigong Omawon?\nDisenyo nin auto na inarog sa boxfish na daing gayo naoolang kan pasabat na puersa kan tubig\nMientras tanto, an National Aeronautics and Space Administration naggigibo nin robot na dakol an bitis na garo scorpion maglakaw, asin an mga inhenyero sa Finland nakagibo na nin traktorang anom an bitis na, siring sa higanteng insekto, nakakasakat sa mga olang sa inaagihan kaiyan. An ibang mga parasiyasat nakagibo nin telang may saradit na flap na minasera asin minabuka siring sa mga bunga nin pine tree. An siring na tela nag-aadaptar sa temperatura kan hawak kan nakasulot kaiyan. An sarong gibohan nin auto may ginigibong lunadan na inaarog an pagkadisenyo nin boxfish na makangangalas na daing gayo naoolang kan pasabat na puersa kan tubig. Asin inaadalan nin ibang parasiyasat an mga buskay na abalone na dai basta napapasa, tanganing makagibo nin mas magian asin mas matibay na proteksion sa hawak.\nAn sonar nin mga dolphin nakakalabi sa inarog nin tawo\nDakolon na marahay na ideya an gikan sa naturalesa kaya an mga parasiyasat naggibo nin database na may lista na nin rinibong laen-laen na biolohikong sistema. An mga sientista puedeng magsiyasat sa database na ini tanganing makakua nin “natural na mga solusyon sa mga problema sa saindang disenyo,” an sabi kan The Economist. An natural na mga sistema na nasa database na ini inaapod na mga biological patent. Sa parate, an kagsadiri nin patent sarong tawo o kompanya na legal na irinehistro an sarong bagong ideya o makina. Sa pagtokar sa biological patent database na ini, an The Economist nagsabi: “Sa pag-apod kan mga parasiyasat na mga ‘biological patent’ an mga disenyong inarog sa naturalesa, idinodoon sana ninda na an naturalesa garo man sana iyo an kagsadiri kan patent.”14\nSinisiyasat nin mga sientista an mga buskay na abalone na dai basta napapasa\nPaano an naturalesa nagkaigwa kan gabos na pambihirang ideyang ini? Dakol na parasiyasat an masabi na an garo baga madonong na mga disenyo na naheheling sa naturalesa nangyari paagi sa minilyon na taon nin pagpatsurotsamba sa ebolusyon. Pero, laen an kongklusyon kan ibang mga parasiyasat. An mikrobiologong si Michael J. Behe nagsurat sa The New York Times na Pebrero 7, 2005: “An matibay na prueba na may nagdisenyo [sa naturalesa] nagtatao nin nakakakombensir na simpleng argumento: kun an itsura, paglakaw asin pagkwak-kwak kaiyan siring sa pato, may dahelan kitang magkongklusyon na iyan pato kun mayo man nin makosog na ebidensia na iyan bakong pato.” An saiyang opinyon? “Dai maninigong baliwalaon na may nagdisenyo huli ta risang-risa nanggad iyan.”15\nAn tuko nakakadukot sa makinison na mga bagay paagi sa puersa nin mga molekula\nSierto nanggad, an inhenyero na nagdisenyo nin mas ligtas asin mas episienteng pakpak nin eroplano maninigong omawon huli sa saiyang disenyo. Kaagid kaiyan, an imbentor nin mas komportableng tela o mas episienteng auto maninigong omawon huli sa saiyang disenyo. Sa katunayan, puedeng ibilang na kriminal an paragibo nin produkto na nag-arog sa disenyo nin iba alagad dai rinekonoser o tinawan nin onra an nagdisenyo.\nPag-isipan mo ngonyan an mga katunayan na ini: An sinanay na marhay na mga parasiyasat inaarog sa maluyang paagi an mga sistema sa naturalesa tanganing resolberan an depisil na mga problema sa inhenyeriya. Pero, masabi an iba na an daing intelihensiang ebolusyon an nasa likod kan madonong na pagkadisenyo kan orihinal na ideya. Rasonable daw iyan para sa saimo? Kun an bagay na inarog nangaipo nin intelihenteng kagdisenyo, kumusta an orihinal? An totoo, siisay an mas maninigong omawon, an pangenot na inhenyero o an nagsasanay pa sana na inaarog an saiyang mga disenyo?\nMakatanosan na Kongklusyon\nPagkatapos na repasohon an ebidensia na may nagdisenyo sa naturalesa, ipinapahayag man nin dakol na tawo an saboot kan kagsurat sa Biblia na si Pablo, na nagsabi: ‘An dai naheheling na mga kualidad nin Dios malinaw nang naheheling poon pa sa paglalang kan kinaban padagos, huli ta an mga iyan namamansayan paagi sa mga bagay na ginibo, minsan an saiyang daing sagkod na kapangyarihan asin pagka-Dios.’—Roma 1:19, 20.\nSa heling mo daw makatanosan na maniwala na nagkanorongod sana an pambihirang pagkadisenyo na naheheling sa naturalesa?\nAno an isisimbag mo kun may magsabi na an buhay garo lang minalataw na may nagdisenyo?\nMay Nagdisenyo Daw?\nKun an bagay na inarog nangaipo nin kagdisenyo, kumusta an orihinal?\nMga awat (fiber)\nProduktong gibo nin tawo: An Kevlar matibay na awat na gibo nin tawo na ginagamit sa mga bagay na arog baga nin tsalekong dai nalalagbas nin bala. Tanganing makagibo nin Kevlar, kaipuhan an mainit na temperatura asin delikadong mga kemikal na pantunaw.\nNatural na produkto: An mga lawa na naggigibo nin pabilog na lapat nagpoprodusir nin pitong klase nin sapot (silk). An pinakamatibay, na inaapod na dragline silk, mas magian sa gapas pero mas matibay kun ikokomparar sa kaparehong timbang nin asero asin Kevlar. Kun papadakulaon na arog kahiwas kan kinakawatan nin football, an lapat na gibo sa mga dragline silk na 0.4 pulgadas an hibog asin 1.6 pulgadas an distansia sa lambang saro puedeng makapapondo sa naglalayog na dakulaon na pampasaherong eroplano! An mga lawa naggigibo nin dragline silk sa bakong mainit na temperatura asin tubig sana an pantunaw.\nProduktong gibo nin tawo: An nagkapirang pampasaherong eroplano igwa nin automatikong sistema sa pagpalayog paagi sa komputer na bako sanang kayang gumiya sa eroplano pasiring sa ibang nasyon kundi kaya man na patugpaon iyan. An komputer na ginamit sa sarong eksperimentong automatikong sistema sa pagpalayog arog kadakula nin credit card.\nNatural na produkto: Paagi sa hotok na arog kadakula kan poro nin bolpen, an monarch butterfly naglalayog nin sagkod sa 3,000 kilometros hale sa Canada pasiring sa sarong sadit na kadlagan sa Mexico. An butterfly na ini nagdedepende sa saldang tanganing makanabigar iyan, asin nakakaadaptar iyan sa paghiro kan saldang sa langit.\nProduktong gibo nin tawo: An mga inhenyero nakagibo nin artipisyal na mata na nagkakaigo an 8,500 na lente sa espasyo na arog kasadit kan poro nin alpiler. An siring na mga lente puedeng gamiton sa mga detektor na sensitibo sa marikason na mga hiro asin sa mahimpison na mga kamera na nakakaretrato sa laen-laen na anggulo.\nNatural na produkto: An lambang mata nin dragonfly kompuesto nin mga 30,000 na lente. An mga lenteng ini nakakaprodusir nin mga ladawan na nagkokorombinar tanganing magin mahiwas na mosaic view an naheheling. An mga mata kan dragonfly sensitibong marhay sa mga hiro.


Home / Camarines Sur / News / pili / DA Bicol, higot an pagbantay sa ASF na dai makalaog sa rehiyon\nDA Bicol, higot an pagbantay sa ASF na dai makalaog sa rehiyon\nBicol Standard Newspaper Saturday, January 18, 2020 Camarines Sur, News, pili\nPILI, Camarines Sur- (Bicol Standard) - Dinagdagan pa nin mga tawohan kan Departamento kan Agricultura (DA) asin kan mga lokal na lobierno an saindang mga tawohan na nakadistino sa mga check points para bantayan na dai makalaog an helang na African Swine Fever (ASF) sa Rehiyon 5.\nIni an pig confirmar na informasyon hale ki Emily Bordado, an spokesperson kan DA sa Bicol, sa pakipag olay sa mga miembros kan lokal na media.\nSabi ni Bordado, maingat asin higot na pagbantay sa mga entradang banwaan palaog sa Bicol an ginigibo ngonian, tanganing pangatamanan an industriya kan pag ataman nin hayop, orog na an orig, sa anom na provincias kan Bicol.\nIdinagdag kan Departamento kan Agricultura sa Bicol na bako sanang mga buhay na orig an tuyo kan kampanyang ini, kundi maging carne palaog asin paluwas sa Bicol an sentro kan saindang operasyon kan mga check points.\nPinatanidan kan DA na an mga vehiculo na may dara nin carne na mayo o kulang nin documento sa pag transportar kaini, asin mayo nin cetificasyon hale sa veterinaryo an puntariya kan operasyon.\nAlerto ngonian an Regional Quick Response Team kan DA katuwang an National Meat Inspection Service (NMIS) asin Bureau of Animal Industry (BAI) orog nang may bagong kaso nin ASF na nadiscubre sa Bataan asin Tarlac.\nHinagad ni Bordado an pakikipag tabangan kan gabos dapit sa bagay na ini.\nDA Bicol, higot an pagbantay sa ASF na dai makalaog sa rehiyon Reviewed by Bicol Standard Newspaper on Saturday, January 18, 2020 Rating: 5


Paglinig sa listahan kan Philhealth member, ipinagsugo ni Gov. Chiz - SORSOGON NEWS ONLINE\nHome Feature News Paglinig sa listahan kan Philhealth member, ipinagsugo ni Gov. Chiz\nIpinagsugo ni Sor. Gov. Francis Joseph Escudero ang pagsasagibo nin bagong Philhealth registration sa bilog na probinsya kan Sorsogon.\nSinabi kan gobernador na katuyuhan kaini na malinig an listahan kan Philhealth asin masiguro na mga lehitimong miembro sana an nakalista asin matatawan nin benepisyo sa irarum kan universal health care program kan gobyerno.\nTiwala man si Chiz na matatapos sa Oktobre kan presenteng taon an rehistrasyon makalihis na kaolayon kaini an mga alkalde asin ilatag an detalye asin mechanics may relasyon digde.\nAminado an gobernador na dakol na mga Sorsoganon an na-disqualify na makaavail kan programa nin huli sa typographical error sa pangaran, date of birth asin civil status kan mga enot na nakalistang benepiyaryo.\nAn probinsya kan Sorsogon iyo an saro sa 33 na pilot area na kinilala kan gobyerno tanganing paglansaran kan full implementation kan UHC.\nPaglinig sa listahan kan Philhealth member, ipinagsugo ni Gov. Chiz Reviewed by Sorsogon-News on 4:20 PM Rating: 5


“An Siisay Man na Nagpapahalaga sa Pagsagwe Alisto an Isip”\nAn Torrengbantayan—Pag-aadalan na Edisyon | Hulyo 1, 2006\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“IRANI mo nanggad an puso mo sa disiplina asin an talinga mo sa mga kasabihan nin kaaraman,” an sabi kan Talinhaga 23:12. Sa tekstong ini, an “disiplina,” o pagsasanay sa moral, kaiba an pagdisiplina sa sadiri sagkod an pagsagwe na inaako niato hale sa iba. An siring kaiyan na disiplina nangangaipo nin kaaraman kun anong pagtatanos an kaipuhan asin kun paano iyan itatao. Huli kaini, an “mga kasabihan nin kaaraman” hale sa masasarigan na gikanan mahalagang marhay sa disiplina.\nAn libro sa Biblia na Talinhaga sarong marahayon na gikanan nin madonong na mga kasabihan. An mga talinhaga na isinurat dian iyo na “tanganing an saro makanood nin kadonongan asin disiplina, . . . mag-ako kan disiplina na nagtatao nin pakarorop, katanosan asin paghusgar patin pagigin tanos.” (Talinhaga 1:1-3) Kita madonong kun ‘irarani niato dian an satong talinga.’ An Talinhaga kapitulo 15 nagtatao nin madonong na paggiya dapit sa pagpogol sa kaanggotan, paggamit kan dila, asin pagtao nin kaaraman. Estudyaran niato an nagkapirang bersikulo hale sa kapitulong iyan.\nAno an “Nakakaparayo nin Kabangisan”?\nIlinaladawan kun paanong an mga tataramon na itinataram nakakaapekto sa kaanggotan o kabangisan, si Hadeng Salomon kan suanoy na Israel nagsasabi: “An simbag, kun mahoyo, nakakaparayo nin kabangisan, tara an tataramon na makolog nakakapaanggot.” (Talinhaga 15:1) An ‘kaanggotan’ sarong termino na ginagamit tanganing iladawan an sarong makosog na emosyon o reaksion nin pagkauyam. An “kabangisan” tinatawan nin kahulogan bilang “pakamate nin grabe kakosog na kaanggotan na depisil na marhay na kontrolon.” Paano kita matatabangan kan talinhagang ini na atubangon an kaanggotan nin ibang tawo saka mapogolan an sadiri niatong kaanggotan?\nAn maringis na mga tataramon na nakakakolog puedeng magpagrabe sa bakong marahay na situwasyon. Sa ibong na lado, an mahoyong simbag parateng igwa nin nakakapakalmang epekto. Pero, bako pirmeng pasil an pagsimbag nin mahoyo sa tawong anggot. Minsan siring, nakakatabang kun pagmamaigotan niatong saboton kun ano an nakapaanggot sa saiya. “An pakarorop nin tawo nakakapogol nanggad sa saiyang kaanggotan,” an sabi kan Biblia, “asin kagayonan nia an dai pag-intindi sa kalapasan.” (Talinhaga 19:11) Posible daw na an sarong indibiduwal anggot huli ta sia mayong kompiansa sa sadiri o gusto sana nin atension? An tunay na dahelan tibaad mayo man nin koneksion sa sinabi o ginibo niato. Kun napapaatubang kita sa anggot na reaksion sa Kristianong ministeryo, bako daw na parateng nangyayari ini huli ta an kagharong naimpormaran nin sala manongod sa satong mga tinutubod o nabuta nin salang paghona? Pepersonalon daw niato iyan asin masimbag kita nin maringis? Dawa kun an dahelan kan kaanggotan nin saro bakong pasil na marisa, an pagsimbag paagi sa mga tataramon na nakakakolog mag-iindikar na mayo kita nin disiplina sa sadiri. Maninigong likayan an siring kaiyan na reaksion.\nMahalaga man na marhay an sadol na sumimbag nin mahoyo kun dapit sa pagpogol sa sadiri niatong kaanggotan. Puede niatong iaplikar an siring kaiyan na hatol paagi sa pakanood na ipahayag an satong emosyon sa mga paagi na dai nakakapaanggot sa nagdadangog. Sa pagtratar sa mga miembro kan satong pamilya, imbes na magtaram nin maringis o man-insulto paagi sa mapanraot na panlalastar, maghingoa kitang ipahayag an satong saboot sa kalmadong paagi. An berbal na karingisan sa parate nagpoprobokar nin pagbalos. An maboot na pagsabi sa sarong tawo kan saboot niato bakong gayong mapag-akusar asin tibaad magpahiro sa saiya na maghagad nin dispensasyon.\n“An Dila kan mga Madonong Naggigibo nin Karahayan”\nAn disiplina sa sadiri nakakaapektar sa satong paagi nin pagtaram siring man sa satong sinasabi. “An dila kan mga madonong naggigibo nin karahayan paagi sa kaaraman,” an sabi ni Salomon, “tara an ngoso kan mga mangmang nagtataram nin kalolongan.” (Talinhaga 15:2) Kun igwa kita nin pagmawot na tabangan an iba asin nakikipag-olay kita sa sainda manongod sa katuyohan nin Dios asin sa saiyang marahayon na mga probisyon, bako daw na kita “naggigibo nin karahayan paagi sa kaaraman”? An mangmang dai nakakagibo kaini huli ta mayo sia nin kaaraman.\nBago magtao nin dugang pang paggiya sa paggamit nin dila, si Salomon nagpresentar nin sarong nakakapukaw nin isip na kalaenan. “An mga mata ni Jehova yaon sa gabos na lugar, na nagbabantay sa mga maraot asin sa mga marahay.” (Talinhaga 15:3) Maggagayagaya kita kaini huli ta kita inaasegurar: “Kun manongod ki Jehova, an saiyang mga mata naglilibot sa bilog na daga tanganing ipaheling an saiyang kosog para duman sa mga an puso kompleto para sa saiya.” (2 Cronica 16:9) Aram nin Dios kun naggigibo kita nin marahay. Naheheling man nia an mga naggigibo nin maraot asin papaninimbagon nia sinda.\nIdinoon pa ni Salomon an halaga kan maboot na dila, na nagsasabi: “An pagkakalmado kan dila sarong kahoy nin buhay, alagad an pagbiribid kaiyan nangangahulogan nin pagronot sa espiritu.” (Talinhaga 15:4) An ekspresyon na “kahoy nin buhay” nagsusuherir nin nagpapaomay asin nagpapakosog na mga kualidad. (Kapahayagan 22:2) An kalmadong pagtaram nin sarong madonong nakakarepresko sa espiritu kan mga nakakadangog kaiyan. Nakakapukaw iyan kan saindang marahay na mga kualidad. Sa kabaliktaran, an madaya o maraot na dila nakakaronot sa boot kan nagdadangog.\nAn Pag-ako nin Disiplina Asin ‘Pagwarak nin Kaaraman’\n“An siisay man na lolong nagbabasangbasang sa disiplina kan saiyang ama,” an pagpapadagos kan madonong na hade, “alagad an siisay man na nagpapahalaga sa pagsagwe alisto an isip.” (Talinhaga 15:5) Paano ‘mapapahalagahan nin siisay man an pagsagwe’ kun dai nguna iyan itao? Bako daw na ipinaparisa kan tekstong ini na an nagtatanos na disiplina kaipuhan na itao kun kaipuhan? Sa pamilya, paninimbagan kan mga magurang—partikularmente kan ama—na magtao nin disiplina, asin obligasyon kan aki na akoon iyan. (Efeso 6:1-3) Minsan siring, an gabos na lingkod ni Jehova nag-aako nin disiplina minsan paano. “An namomotan ni Jehova saiyang dinidisiplina,” an sabi kan Hebreo 12:6, “sa katunayan, hinahampak nia an lambang saro na inaako nia bilang aki.” An reaksion niato sa disiplina naghahayag kun baga kita madonong o lolong.\nNagpepresentar nin saro pang kalaenan, si Salomon nagsabi: “An mga ngabil kan mga madonong padagos na nagwawarak nin kaaraman, alagad an puso kan mga mangmang bakong arog kaiyan.” (Talinhaga 15:7) An pagtao nin kaaraman garo pagwarak nin banhi. Kan suanoy na mga panahon, an sarong paraoma dai isinasabwag an gabos niang banhi sa sarong lugar sana. Imbes, nagwawarak sia nin papirapira sanang banhi sa bilog na oma. Kapareho man iyan kan pagtao nin kaaraman. Halimbawa, kun makanupar kita nin tawo sa ministeryo, bakong madonong na isabi niato an gabos na aram niato manongod sa Biblia nin sararoan sana. Imbes, an madonong na indibiduwal disiplinado sa pagtaram. Sia “nagwawarak” nin kaaraman mantang luway-luway niang itinatampok nin pasarosaro sana an katotoohan sa Biblia asin dinudugangan nia iyan, na kinokonsiderar an reaksion kan nagdadangog sa saiya. An satong Arogan, si Jesu-Cristo, ginibo ini kan nakikipag-olay sa sarong Samaritana.—Juan 4:7-26.\nKalabot sa pagtao nin kaaraman an pagsabi nin bagay na nakakapagtokdo asin kapakipakinabang. Kaipuhan an pag-andam tanganing masabi an mga tataramon na nakakaimpormar asin nakakaparigon sa boot. Huli kaini, “an puso kan matanos naghohorophorop tanganing makasimbag.” (Talinhaga 15:28) Mahalagang marhay nanggad na an satong mga tataramon magin arog kan tama sanang oran na minasagom sa daga asin kapakipakinabang, bakong arog kan hinahaboan na sulog na iinaatong an gabos na inaagihan kaiyan!\n‘Banal sa Gawe’\nTunay nanggad na madonong na magwarak nin kaaraman manongod ki Jehova asin sa saiyang katuyohan saka magdolot sa saiya nin “bunga nin mga ngabil” bilang “atang nin pag-omaw.” (Hebreo 13:15) Minsan siring, tanganing akoon ni Jehova an siring na atang, kaipuhan na kita magin ‘banal sa gabos niatong gawe.’ (1 Pedro 1:14-16) Ginagamit an duwang magkalaen na talinhaga, mapuersang dinadara ni Salomon sa satong atension an mahalagang marhay na katotoohan na ini. Sia nagsabi: “An atang kan mga maraot bagay na makauuyam nin makuri ki Jehova, alagad an pamibi kan mga matanos kawilihan sa saiya. An dalan kan maraot makauuyam nin makuri ki Jehova, alagad an naglalakaw sa katanosan saiyang namomotan.”—Talinhaga 15:8, 9.\nPaano minamansay kan mga minabaya sa dalan nin buhay an pagsagwe, asin ano an ibubunga kaiyan sa sainda? (Mateo 7:13, 14) “An disiplina maraot sa saro na minabaya sa dalan; an siisay man na naoongis sa pagsagwe magagadan.” (Talinhaga 15:10) Imbes na akoon an nagtatanos na hatol hale sa mga may paninimbagan sa Kristianong kongregasyon asin tunay na magsolsol, pinipili kan nagkapira na naggigibo nin sala na bayaan an dalan nin katanosan. Kalolongan nanggad iyan! Segun sa An American Translation, an talinhagang ini nagsasabi: “Estriktong disiplina an naghahalat sa tawo na nagbabaya sa tamang dalan; sia na naoongis sa konseho magagadan.”\nPaano kun an saro nagsasagin na inaako an pagsagwe mantang an totoo ikinakaongis iyan? Bako man ining madonong. “An Sheol asin an lugar nin pagkalaglag nasa atubangan ni Jehova,” an sabi kan hade kan Israel. “Gurano pa daw an puso kan mga aki nin katawohan!” (Talinhaga 15:11) Sa piguratibong paagi, mayo nin marayo pa sa nabubuhay na Dios kisa sa Sheol, an lugar kan mga gadan. Pero, iyan nasa atubangan nia. Midbid nia asin aram nia an personalidad kan gabos na yaon dian asin kaya niang buhayon sinda liwat. (Salmo 139:8; Juan 5:28, 29) Pasil nanggad na maaraman ni Jehova kun ano an nasa puso nin mga tawo! “An gabos na bagay huba asin bukas sa mga mata kaidtong satong papaninimbagan,” an isinurat ni apostol Pablo. (Hebreo 4:13) An pagsaginsagin puedeng makadaya sa mga tawo alagad sa Dios dai.\nAn tawong nagsisikwal sa disiplina bako sanang naoongis sa pagsagwe kundi naoongis man sa mga nagtatao kaiyan. “An paraolog-olog dai namomoot sa saro na nagsasagwe sa saiya,” an sabi ni Salomon. Nagtatao nin pagkakapareho tanganing idoon an ideya, idinugang nia: “Sa mga madonong dai sia maduman.” (Talinhaga 15:12) Dai nanggad malalaoman na itatanos kan siring na tawo an saiyang dalan!\nMay Positibong Pananaw\nAn pagkasambit sa terminong “puso” nagkokonektar sa sunod na tolong talinhaga ni Salomon. Ilinaladawan an epekto kan satong emosyon sa satong lauog, an madonong na hade nagsabi: “An magayagayang puso igwa nin marahay na epekto sa lalauogon, alagad ta huli sa kolog kan puso igwa nin nagsasakit na espiritu.”—Talinhaga 15:13.\nAno an puedeng dahelan nin kolog kan puso? “An kahaditan sa puso nin tawo iyo an mapaduko dian [na may kamondoan],” an sabi kan Biblia. (Talinhaga 12:25) Paano niato malilikayan na makapurisaw sa sato an negatibong mga aspekto sa buhay? Imbes na pirmeng pagparaisipon an mga kamugtakan na dai niato kontrolado, puede niatong horophoropon an nagsosopay na espirituwal na mga bendisyon na itinatao ni Jehova sa sato ngonyan asin an gigibohon nia para sa sato sa ngapit. Ini an mas mapadayupot sato sa saiya. Iyo, an pagrani sa “maogmang Dios” seguradong matao nin kagayagayahan sa satong mamondong puso.—1 Timoteo 1:11.\nDugang pa, an mensahe kan Biblia marahayon na gikanan nin karangahan asin dakulang kaogmahan. Inaapod kan salmista na maogma an tawo na an “pagkaogmang marhay yaon sa ley ni Jehova, asin sa saiyang ley sia nagbabasa nin pahinghing aldaw asin banggi.” (Salmo 1:1, 2) Dawa kun nakakaeksperyensia kita nin kolog kan puso, an pagbasa kan Biblia asin pagpensar kan sinasabi kaiyan maparigon kan satong boot. Yaon man an tao nin Dios na ministeryo niato. Inaasegurar kita na “an mga nagsasabwag nin banhi na may mga luha mag-aaraning may magayagayang kurahaw.”—Salmo 126:5.\n“An pusong may pagsabot iyo an saro na naghahanap nin kaaraman,” an sabi ni Salomon, “alagad an ngoso kan mga tawong mangmang nagmamawot nin kalolongan.” (Talinhaga 15:14) An talinhagang ini dinadara sa satong atension an risang marhay na pagkakalaen kan hatol kan madonong na tawo asin kan saro na lolong. Bago magtao nin sadol, an tawong igwa nin pusong may pagsabot naghahanap nin kaaraman. Sia naghihinanyog na marhay asin nagkukua kan kinakaipuhan na mga impormasyon. Sinisiyasat nia an Kasuratan tanganing siertohon an mga ley asin prinsipyo na minaaplikar sa situwasyon. An saiyang hatol marigon na nakabasar sa Tataramon nin Dios. Minsan siring, an tawong lolong dai nag-iintindi na magkua nin mga impormasyon manongod sa situwasyon asin bigla na sanang itinataram an nasa isip nia. Kun siring, kun naghahanap kita nin sadol, madonong na dumolok sa mga may mahiwas na kaaraman asin maygurang imbes na sa mga may tendensiang sabihon sa sato an gusto niatong madangog. Marahayon nanggad na magkaigwa nin “balaog na mga lalaki” sa Kristianong kongregasyon, na “naghahanap nin kaaraman” bago magtao nin hatol!—Efeso 4:8.\nAn sunod na talinhaga nagsasabi nin marahayon na pakinabang kan pagkaigwa nin positibong pananaw. An hade kan Israel nagsabi: “Maraot an gabos na aldaw kan nagsasakit nin makuri; alagad an saro na marahay an puso danay na may kapiestahan.” (Talinhaga 15:15) An buhay igwa nin mga bendisyon asin kalamidad, kagayagayahan asin kamondoan. Kun an pagpaparaisipon sana niato iyo an negatibong mga bagay, mangingibabaw sa satong isip an kapungawan, asin an gabos na aldaw niato magigin mamondo. Minsan siring, kun totogotan niato na mangibabaw sa satong isip an mga bendisyon mismo sa sato asin an tao nin Dios na paglaom niato, an nakakapurisaw na mga aspekto nin buhay nagigin nang bakong mahalaga asin makakaeksperyensia kita nin panlaog na kagayagayahan. An positibong pananaw nagpapagin posible na kita ‘danay na magkaigwa nin kapiestahan.’\nKun siring, magkaigwa nanggad kita nin halangkaw na pagpahalaga sa disiplina. Logod na togotan niato iyan na makaapektar bako sanang sa satong emosyon, pagtaram, asin gawe kundi pati sa satong pananaw.\n“An simbag, kun mahoyo, nakakaparayo nin kabangisan”\nPaninimbagan kan mga magurang na magtao nin disiplina\n“An mga ngabil kan mga madonong nagwawarak nin kaaraman”\nI-share I-share “An Siisay Man na Nagpapahalaga sa Pagsagwe Alisto an Isip”\nAn Paghanap sa Kaliwanagan\nPakanompong sa Tunay na Kaliwanagan\nAn Pagmamaigot Nagbubunga nin Kagayagayahan\nSinda Naoogmang Marhay na Gibohon an Kabotan nin Dios\n“An Pinakamarahay na Pagtatapos na Maiimahinar Ko”\nSinda Namundag sa Piniling Nasyon nin Dios\nMga Hoben, Pilion Nindo na Paglingkodan si Jehova\nAn Saiyang Pagtubod Nakakaparigon sa Boot kan Iba\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 1, 2006\nI-share I-share AN TORRENGBANTAYAN—PAG-AADALAN NA EDISYON Hulyo 1, 2006\nAN TORRENGBANTAYAN—PAG-AADALAN NA EDISYON Hulyo 1, 2006


“Madonong sa Puso”—Si Jehova Dios Mapakumbaba Asin Makatanosan | Rumani\n“Madonong sa Puso”—Pero Mapakumbaba\n1-3. Taano ta makasisierto kita na si Jehova mapakumbaba?\nGUSTO nin sarong ama na tokdoan nin mahalagang marhay na leksion an aki niang sadit. Gustong-gusto nia na mataros an puso. Ano daw na paagi an gigibohon nia? Maninigo daw na sia tumindog sa atubangan kan aki sa nakatatakot na paagi asin gumamit nin maringis na pananaram? O maninigo daw siang dumuko kapantay kan aki asin magtaram sa mahoyo, nakaaakit na paagi? Segurado na pipilion nin madonong, mapakumbabang ama an mahoyong paagi.\n2 Anong klaseng Ama si Jehova—maabhaw o mapakumbaba, maringis o mahoyo? Si Jehova naaaraman an gabos, madonong sa gabos. Pero, narisa daw nindo na an kaaraman asin intelihensia dai pirmeng ginigibo an tawo na mapakumbaba? Arog kan sabi kan Biblia, “an kaaraman nakakapaabhaw.” (1 Corinto 3:19; 8:1) Alagad si Jehova, na “madonong sa puso,” mapakumbaba man. (Job 9:4) Dai boot sabihon na sia sa ano man na paagi hababa an posisyon o kulang sa kadakulaan, kundi na sia mayo nin kaabhawan. Taano ta siring?\n3 Si Jehova banal. Kaya an kaabhawan, sarong kualidad na nakakaparamog, mayo sa saiya. (Marcos 7:20-22) Dugang pa, mangnoha an sinabi ni propeta Jeremias ki Jehova: “Daing pagkasudya na an saimong kalag [si Jehova mismo] makakagirumdom asin maduko sa ibabaw ko.” * (Lamentacion 3:20) Isip-isipa! Si Jehova, an Soberanong Kagurangnan kan uniberso, andam na ‘dumuko,’ o bumaba sa grado ni Jeremias, tanganing tawan nin paborableng atension an bakong sangkap na tawong iyan. (Salmo 113:7) Iyo, si Jehova mapakumbaba. Alagad ano an kalabot sa diosnon na kapakumbabaan? Paano iyan konektado sa kadonongan? Asin taano iyan ta importante sa sato?\nKun Paano Nagigin Mapakumbaba si Jehova\n4, 5. (a) Ano an kapakumbabaan, paano iyan nahahayag, asin taano ta dapat na nungka iyan na mamaluan na kaluyahan o pagkamasusupgon? (b) Paano si Jehova nagpaheling nin kapakumbabaan sa mga tratamiento nia ki David, asin gurano kaimportante sa sato an kapakumbabaan ni Jehova?\n4 An kapakumbabaan kababaan nin boot, kadaihan nin pagpaabaw-abaw asin kapalangkawan. Sarong nasa laog na kualidad kan puso, an kapakumbabaan nahahayag sa mga ugale na arog kan kahoyoan, pasensia, asin pagkarasonable. (Galacia 5:22, 23) Pero, nungka na an diosnon na mga kualidad na ini maninigong mamaluan na kaluyahan o pagkamasusupgon. An mga iyan bakong kakontra kan matanos na kaanggotan ni Jehova o kan paggamit nia nin kapangyarihan na manlaglag. Imbes, paagi sa saiyang kapakumbabaan asin kahoyoan, ipinaheheling ni Jehova an saiyang grabe kadakulang kosog, an saiyang kapangyarihan na kontrolon an sadiri sa sangkap na paagi. (Isaias 42:14) Paano konektado an kapakumbabaan sa kadonongan? An sarong reperensia sa Biblia nagsasabi: “An ultimong kahulogan na itinatao sa kapakumbabaan . . . may koneksion sa kadaihan nin kaimotan asin sarong kaipuhan na basehan nin gabos na kadonongan.” Kun siring, dai puedeng magkaigwa nin tunay na kadonongan kun mayo nin kapakumbabaan. Paano kita nakikinabang sa kapakumbabaan ni Jehova?\nAn madonong na ama tinatratar nin mapakumbaba asin mahoyo an saiyang mga aki\n5 Si Hadeng David nag-awit ki Jehova: “Itatao mo sa sako an saimong kalasag nin kaligtasan, asin an saimong toong kamot masuportar sa sako, asin an saimong kapakumbabaan mapadakula sa sako.” (Salmo 18:35) Si Jehova garo baga ibinaba an sadiri tangani na makagibo nin aksion para sa bakong sangkap na tawong ini, na pinoprotehiran asin sinususteniran sia aroaldaw. Narealisar ni David na kun sia man makanompong nin kaligtasan—asin, pag-abot nin panahon, magin dakula pa ngani bilang hade—iyan huli sana sa pagigin andam ni Jehova na Sia magpakumbaba sa paaging ini. An totoo, siisay sa sato an magkakaigwa nin paglaom na maligtas kun si Jehova bakong mapakumbaba, na andam na ibaba an sadiri tangani na matratar kita bilang mahoyo asin mamomoton na Ama?\n6, 7. (a) Taano ta nungka na sinasabi kan Biblia na si Jehova hababa an boot? (b) Ano an relasyon kan kahoyoan asin kadonongan, asin siisay an nagtatao kan pinakahalimbawa sa bagay na ini?\n6 Mahalagang mangnohon na may kalaenan an kapakumbabaan asin kababaan nin boot. An kababaan nin boot magayon na kualidad na kultibaron nin fiel na mga tawo. Arog nin kapakumbabaan, iyan iinaasosyar sa kadonongan. Halimbawa, sinasabi kan Talinhaga 11:2: “An kadonongan yaon sa mga hababa an boot.” Minsan siring, nungka na sinasabi kan Biblia na si Jehova hababa an boot. Taano ta dai? An kababaan nin boot, segun sa pagkagamit sa Kasuratan, nagsusuherir nin tamang pakaaram sa mga limitasyon nin saro. An Makakamhan sa Gabos mayo nin mga limitasyon apuera sa mga iiniimponer nia mismo sa saiyang sadiri huli sa sadiri niang matanos na mga pamantayan. (Marcos 10:27; Tito 1:2) Dugang pa, bilang an Kaharohalangkawe, dai sia sakop nin siisay man. Kaya an ideya nin kababaan nin boot dai nanggad aplikado ki Jehova.\n7 Minsan siring, si Jehova mapakumbaba asin mahoyo. Tinotokdoan nia an saiyang mga lingkod na an kahoyoan kaipuhan sa tunay na kadonongan. An saiyang Tataramon nagtataram manongod sa “kahoyoan na nanonongod sa kadonongan.” * (Santiago 3:13) Estudyare an halimbawa ni Jehova sa bagay na ini.\nSi Jehova Mapakumbabang Nagdedelegar Asin Naghihinanyog\n8-10. (a) Taano ta pambihira na si Jehova nagpapaheling nin pagigin andam na magdelegar asin maghinanyog? (b) Paano mapakumbabang trinatar kan Makakamhan sa Gabos an saiyang mga anghel?\n8 May nakaoogmang prueba kan kapakumbabaan ni Jehova sa pagigin andam niang magdelegar nin paninimbagan asin maghinanyog. Makangangalas na iyan talagang ginigibo nia; si Jehova dai nagkakaipo nin tabang o konseho. (Isaias 40:13, 14; Roma 11:34, 35) Minsan siring, paorootrong ipinaheheling sa sato kan Biblia na si Jehova nagpapakanghababa sa mga paaging ini.\n9 Estudyare, halimbawa, an sarong lataw na pangyayari sa buhay ni Abraham. Si Abraham nagkaigwa nin tolong bisita, na an saro inapod niang “Jehova.” An mga bisita talagang mga anghel, alagad an saro sa sainda nagduman sa ngaran ni Jehova asin minagibo nin aksion sa ngaran Nia. Kun nagtataram asin minagibo nin aksion an anghel na iyan, garo baga si Jehova an nagtataram asin minagibo nin aksion. Paagi kaini, sinabihan ni Jehova si Abraham na nakadangog Sia nin makosog na “kurahaw nin reklamo dapit sa Sodoma asin Gomorra.” Sinabi ni Jehova: “Desidido akong humilig tanganing maheling ko kun baga sinda minagawe man nanggad oyon sa kurahaw dapit dian na nakaabot sa sakuya, asin, kun dai, maaraman ko iyan.” (Genesis 18:3, 20, 21) Siempre, dai boot sabihon kan mensahe ni Jehova na an Makakamhan sa Gabos personal na ‘mahilig.’ Imbes, nagsugo giraray sia nin mga anghel na magrepresentar sa saiya. (Genesis 19:1) Taano? Dai daw kaya kan heling an gabos na si Jehova na “maaraman” mismo an tunay na kamugtakan sa rehion na iyan? Iyo nanggad. Alagad imbes, mapakumbaba na tinawan ni Jehova an mga anghel na idto kan asignasyon na siyasaton an situwasyon asin dalawon si Lot saka an saiyang pamilya sa Sodoma.\n10 Dugang pa, naghihinanyog si Jehova. Sarong beses hinagad nia sa saiyang mga anghel na magsuherir nin manlaenlaen na paagi na mapabagsak an maraot na si Hadeng Acab. Dai kaipuhan ni Jehova an siring na tabang. Pero, inako nia an suhestion nin sarong anghel asin isinugo ini na hamanon iyan. (1 Hade 22:19-22) Bako daw na idto mapakumbaba?\n11, 12. Paano naheling ni Abraham an kapakumbabaan ni Jehova?\n11 Andam pa ngani si Jehova na maghinanyog sa bakong sangkap na mga tawo na boot na ipahayag an saindang mga kapurisawan. Halimbawa, kan enot na sabihan ni Jehova si Abraham kan intension Nia na laglagon an Sodoma asin Gomorra, naribong an fiel na tawong idto. “Iyan dai ko man lamang pinaghona dapit sa saimo,” sabi ni Abraham, na idinadagdag: “Dai daw magibo kan tama an Hokom sa bilog na daga?” Naghapot sia kun baga paliligtason ni Jehova an mga siudad kun may makua duman na 50 matanos. Sinierto sa saiya ni Jehova na iyo. Alagad naghapot giraray si Abraham, na ibinaba an kabilangan sa 45, dangan 40, asin padagos. Sa ibong kan mga pagsierto ni Jehova, sige-sige pa man giraray si Abraham sagkod na bumaba sa sampulo na sana. Seguro dai pa lubos na nasasabotan ni Abraham kun gurano kamaheherakon si Jehova. Ano man an dahelan, pasensioso asin mapakumbaba na pinabayaan ni Jehova an saiyang katood asin lingkod na si Abraham na ipahayag an mga kapurisawan nia sa paaging ini.—Genesis 18:23-33.\n12 Pirang matibayon, edukadong tawo an pasensiosong marhay na maghihinanyog sa sarong tawo na hababaon na marhay sa saiya an intelihensia? * Siring kaiyan kamapakumbaba an satong Dios. Sa panahon kan pag-oolay man sanang idto, naheling man ni Abraham na si Jehova “maluway sa pagkaanggot.” (Exodo 34:6) Tibaad narerealisar na mayo siang deretso na kuestionon an ginigibo kan Kaharohalangkawe, duwang beses na nakimaherak si Abraham: “Tabi, dai man logod maanggot si Jehova.” (Genesis 18:30, 32) Siempre, dai naanggot si Jehova. Sia talagang may “kahoyoan na nanonongod sa kadonongan.”\nRasonable si Jehova\n13. Ano an kahulogan kan tataramon na “rasonable” segun sa pagkagamit sa Biblia, asin taano ta tamang-tama na ilinaladawan kan tataramon na ini si Jehova?\n13 An kapakumbabaan ni Jehova naheheling sa saro pang magayon na kualidad—an pagkarasonable. Makamomondo na an kualidad na ini mayo sa mga tawong bakong sangkap. Si Jehova bako sanang andam na maghinanyog sa intelihente niang mga linalang kundi andam man siang magpahunod kun mayong kontra sa matanos na mga prinsipyo. Segun sa pagkagamit sa Biblia, an tataramon na “rasonable” sa literal nangangahulogan “mapagpahunod.” An kualidad man na ini tanda kan kadonongan nin Dios. Sinasabi kan Santiago 3:17: “An kadonongan hale sa itaas . . . rasonable.” Sa anong sentido na rasonable an madonong sa gabos na si Jehova? Sarong bagay, sia madaling makibagay. Girumdoma, tinotokdoan kita kan mismong ngaran nia na pinapangyayari ni Jehova na sia magin ano man na kaipuhan tanganing maotob an saiyang mga katuyohan. (Exodo 3:14) Dai daw iyan nagpaparisa nin espiritu nin pagigin madaling makibagay asin pagkarasonable?\n14, 15. An bisyon ni Ezequiel sa langitnon na karuwahe ni Jehova nagtotokdo sa sato nin ano manongod sa langitnon na organisasyon ni Jehova, asin ano an kalaenan kaiyan sa kinabanon na mga organisasyon?\n14 May pambihirang halipot na kotasyon sa Biblia na nakatatabang sa sato na minsan paano masabotan an pagigin madaling makibagay ni Jehova. Si propeta Ezequiel tinawan nin bisyon kan langitnon na organisasyon ni Jehova na kompuesto nin espiritung mga linalang. Naheling nia an sarong karuwahe na an mga sokol nakapupukaw nin may pagkangirhat na paggalang, an “lunadan” ni Jehova na pirme Niang kontrolado. Interesanteng marhay kun paano iyan nag-aandar. An higanteng mga ruweda apat an hirog asin pano nin mata kaya heling ninda an gabos asin tolos-tolos na nababago an direksion, na dai minapondo o minasiko. Asin an grabe kadakulang karuwaheng ini dai kinaipuhan na garo na sana magkamang arog nin masakit darahon, gibo nin tawong lunadan. Iyan nakaaandar na arog karikas nin kitkilat, na minasiko pa ngani nin de kanto! (Ezequiel 1:1, 14-28) Iyo, an organisasyon ni Jehova, arog kan makakamhan sa gabos na Soberano na nagkokontrol kaiyan, biyong madaling makibagay, na sensitibo sa pabarobagong mga situwasyon asin pangangaipo na dapat na tawan kaiyan nin atension.\n15 An mga tawo makakahingoa sanang arogon an siring na sangkap na pagigin madaling makibagay. Pero, parateng marhay na an mga tawo asin an saindang mga organisasyon mas dai mababago kisa madaling makibagay, mas bakong rasonable kisa mapagpahunod. Sa pag-ilustrar: An sarong higanteng tanker o tren de merkansia tibaad makangingirhat kun sa sokol asin puersa. Alagad kaya daw kan arin man digdi na humiro segun sa biglang mga pagbago nin kamugtakan? Kun may bumalagbag sa riles sa atubangan nin tren de merkansia, dai puede an pagsiko. Bako man na pasil an biglang pagpondo. An kargadong tren de merkansia puedeng dumalagan pa nin duwang kilometro bago pumondo pakapreno! Kaagid kaiyan, an higanteng tanker puedeng mag-atong-atong nin walo pang kilometro pakagadana kan makina. Dawa kun kambiohon paatras an makina, an tanker tibaad umabante pa man giraray nin tolong kilometro! Kaagid dian an mga organisasyon nin tawo na may tendensiang magin dai mababago asin bakong rasonable. Huli sa kapalangkawan, an mga tawo parateng habo na makibagay sa nagliliwat na mga pangangaipo asin kamugtakan. Huli sa siring na pagigin dai mababago nabangkarota an mga korporasyon asin buminagsak pa ngani an mga gobyerno. (Talinhaga 16:18) Abaa kaogma niato na ni si Jehova ni an saiyang organisasyon bakong arog kaiyan!\nKun Paano si Jehova Nagpapaheling nin Pagkarasonable\n16. Paano ipinaheling ni Jehova an pagkarasonable sa pagtratar ki Lot bago laglagon an Sodoma asin Gomorra?\n16 Estudyare giraray an paglaglag sa Sodoma asin Gomorra. Si Lot asin an saiyang pamilya tinawan nin malinaw na instruksion kan anghel ni Jehova: “Dumulag ka pasiring sa mabukid na rehion.” Minsan siring, dai ini nagustohan ni Lot. “Bako tabi iyan, Jehova!” an pakimaherak nia. Kombensido na magagadan sia kun madulag sia pasiring sa kabukidan, nakiolay si Lot na togotan sia asin an saiyang pamilya na dumulag pasiring sa haraning siudad na an ngaran Zoar. Ngonyan, intension ni Jehova na laglagon an siudad na iyan. Dugang pa, mayo nin tunay na basehan an mga pagkatakot ni Lot. Segurado na kaya ni Jehova na papagdanayon na buhay si Lot sa kabukidan! Minsan siring, nagpahunod si Jehova sa mga pakiolay ni Lot asin pinaligtas nia an Zoar. “Uya pinahehelingan taka man nin konsiderasyon sagkod digdi,” sabi kan anghel ki Lot. (Genesis 19:17-22) Bako daw na iyan rasonable sa parte ni Jehova?\n17, 18. Sa pagtratar sa mga taga Ninive, paano ipinaheling ni Jehova na sia rasonable?\n17 Naghihimate man si Jehova sa odok sa pusong pagsolsol, na pirmeng ginigibo an maheherakon asin tama. Estudyare an nangyari kan si propeta Jonas isugo sa maraot, madahas na siudad nin Ninive. Kan si Jonas maglibot sa mga tinampo nin Ninive, simple sana an ipinasabong na mensaheng ibinalangibog nia: An poderosong siudad lalaglagon sa laog nin 40 aldaw. Minsan siring, nagbagong marhay an mga kamugtakan. Nagsolsol an mga taga Ninive!—Jonas, kapitulo 3.\n18 Nakapagtotokdo na ikomparar an reaksion ni Jehova sa reaksion ni Jonas sa nabagong kamugtakan na ini. Sa pangyayaring ini, nakibagay si Jehova, na pinapangyari na sia magin Parapatawad nin kasalan imbes na “parapakilaban na arog-lalaki.” * (Exodo 15:3) Sa ibong na lado, si Jonas matagas asin bako nanggad na maheherakon. Imbes na ipabanaag an pagkarasonable ni Jehova, an nagin reaksion nia mas kapareho kan tren de merkansia o kan higanteng tanker na nasambitan kasubago. Nagbalangibog sia nin kalaglagan, kaya dapat may kalaglagan! Pero, pasensioso na tinokdoan ni Jehova an daing pasensia niang propeta nin dai malilingawan na leksion sa pagkarasonable asin pagkaherak.—Jonas, kapitulo 4.\nSi Jehova rasonable asin nasasabotan an satong mga limitasyon\n19. (a) Taano ta masisierto niato na rasonable si Jehova sa inaasahan nia sa sato? (b) Paano ipinaheheling kan Talinhaga 19:17 na si Jehova “marahay asin rasonableng” Kagurangnan asin mapakumbaba man na marhay?\n19 Ultimo, si Jehova rasonable sa inaasahan nia sa sato. Sinabi ni Hadeng David: “Sia mismo nakaaaram na gayo kan pagkaporma sa sato, na ginigirumdom na kita kabokabo.” (Salmo 103:14) Mas nasasabotan ni Jehova an satong mga limitasyon asin an satong mga pagkabakong sangkap kisa niato mismo. Nungka na inaasahan nia sa sato an labi sa kaya niatong gibohon. Ipinaheheling kan Biblia an kalaenan kan mga kagurangnan na tawo na “marahay asin rasonable” sa mga “masakit paoyonan.” (1 Pedro 2:18) Arin na klaseng Kagurangnan si Jehova? Mangnoha an sinasabi kan Talinhaga 19:17: “An nagpapaheling nin pabor sa hamak nagpapautang ki Jehova.” Malinaw nanggad, solamente an marahay asin rasonableng kagurangnan an mag-oobserbar sa balang akto nin kabootan na ginibo para sa mga hamak. Labi pa dian, isinusuherir kan tekstong ini na an Kaglalang kan uniberso garo man sana ibinibilang an sadiri na may utang sa ordinaryong mga tawo na naggigibo kan siring na maheherakon na mga gibo! Uya an pinakahararom na klase nin kapakumbabaan.\n20. Ano an garantiya na dinadangog ni Jehova an satong mga pamibi asin hinihimate iyan?\n20 Si Jehova arog man kaiyan kamahoyo asin rasonable sa pagtratar nia sa saiyang mga lingkod ngonyan. Kun kita namimibing may pagtubod, sia naghihinanyog. Asin dawa ngani dai sia nagsusugo nin mga mensaherong anghel na magtaram sa sato, dai niato maninigong isipon na dai nia sinisimbag an satong mga pamibi. Girumdoma na kan hagadon ni apostol Pablo sa mga kapagtubod na “mamibi” para sa pakaluwas nia sa bilanggoan, idinugang nia: “Tanganing ako ikabalik sa saindo sa mas madaling panahon.” (Hebreo 13:18, 19) Kaya puede na an satong mga pamibi talagang makapahiro ki Jehova na gibohon an dai nia kutana gigibohon!—Santiago 5:16.\n21. Ano an maninigo na nungka niatong ikonklusyon sa kapakumbabaan ni Jehova, alagad imbes, ano an maninigo na saboton niato manongod sa saiya?\n21 Siempre, mayo sa mga kapahayagan na ini kan kapakumbabaan ni Jehova—an saiyang kahoyoan, an pagigin andam niang maghinanyog, an saiyang pasensia, an saiyang pagkarasonable—na nangangahulogan na ikinokompromiso ni Jehova an saiyang matanos na mga prinsipyo. Tibaad iniisip kan klero nin Kakristianohan na nagigin rasonable sinda kun pinagigirok ninda an mga talinga kan saindang aripompon paagi sa pagpaluya sa puersa kan moral na mga pamantayan ni Jehova. (2 Timoteo 4:3) Alagad an tendensia nin tawo na makikompromiso para sana sa kombenyensia mayo nin koneksion sa pagkarasonable nin Dios. Si Jehova banal; nungka na didigtaan nia an saiyang matanos na mga pamantayan. (Levitico 11:44) Kun siring, kamotan niato an pagkarasonable ni Jehova huli sa kun ano man nanggad iyan—prueba kan saiyang kapakumbabaan. Dai daw napapalukso an puso nindo na isip-isipon na si Jehova Dios, an pinakamadonong na Persona sa uniberso, pambihira man kamapakumbaba? Abaa kanakaoogmang marhay na rumani sa makangingirhat pero mahoyo, pasensioso, rasonableng Dios na ini!\n^ par. 3 Liniwat kan suanoy na mga eskriba, o Soferim, an bersikulong ini tanganing magsabi na si Jeremias, bakong si Jehova, iyo an minaduko. Minalataw na hinona ninda na alangan na iatribwir sa Dios an siring kamapakumbabang akto. Bilang resulta, nalilipasan nin dakol na traduksion an punto kan magayon na bersikulong ini. Minsan siring, an The New English Bible tama na ipinaheheling na si Jeremias nagsasabi sa Dios: “Girumdoma, o girumdoma, asin duko sa sakuya.”\n^ par. 7 An ibang bersion nagsasabing “an kapakumbabaan na gikan sa kadonongan” asin “an pagkakalmado na iyong tanda nin kadonongan.”\n^ par. 12 Interesante nanggad, ipinaheheling kan Biblia an kalaenan kan pasensia sa kaabhawan. (Eclesiastes 7:8) An pasensia ni Jehova nagtatao nin dagdag na prueba sa saiyang kapakumbabaan.—2 Pedro 3:9.\n^ par. 18 Sa Salmo 86:5, sinasabi na si Jehova “marahay asin andam na magpatawad.” Kan tradusiron an salmong iyan sa Griego, an ekspresyon na “andam na magpatawad” trinadusir na e·pi·ei·kesʹ, o “rasonable.”\nExodo 32:9-14 Paano nagpaheling si Jehova nin kapakumbabaan sa paghimate sa pakiolay ni Moises para sa Israel?\nHokom 6:36-40 Paano nagpaheling si Jehova nin pasensia asin pagkarasonable sa pagsimbag sa mga kahagadan ni Gedeon?\nSalmo 113:1-9 Paano si Jehova nagigin mapakumbaba sa pagtratar sa katawohan?\nLucas 1:46-55 Nagtubod si Maria na si Jehova may anong punto de vista manongod sa mga hamak? Ano an puedeng magin epekto sa sato kan saiyang punto de vista?


Kinamumugtakan kan South Cotabato\nTagboan: 6°10′12″N 125°0′0″E Tagboan: 6°10′12″N 125°0′0″E\n860,059 votantes (9 Mayo 2019)\nLawa Holon sa South Cotabato\nAn South Cotabato saro sa provincia kan Republika kan Filipinas na namumugtak sa ronang SOCCSKSARGEN sa Minadanao. An kapitolyo kaini iyo an Koronadal City. Kadolon ini kan Sultan Kudarat sa may amihanan asin solnopan, Sarangani sa may habagatan asin subangan, sa may Davao del Sur sa parteng subangan. Sa sur-subangan kaini makukua an Sola' nin Sarangani. Sosog sa sensus kan 1 Mayo 2020, igwa ining 975,476 katawong nag-eerok digdi sa 244,987 kaharongan. Igwa ining sukol na 3,935.95 kilometro kwadrado. An designadong area code kaini iyo +63 (0)83.\nAn General Santos City, sa may kosa kan sola nin Sarangani, iyo an pinakadakula asin pinaka-importanteng syudad kan South Cotabato asin mayor na pwerto. Dati an Sarangani parte kan South Cotabato alagad isinuway ini kan taon 1992.\n1 Kultura asin Lenggwahe\n4 Pamanang Musika\nAn mga kag-erok sa South Cotabato saralak asin multilinggwal, na pwedeng magpasabot sa tataramon na Hiligaynon, Sugbuanon, Tagalog asin Ingles. Laen pa kaini, an mga tribu tribu tinataram pa ninda an mga saindang sadiring dila. Ordinaryo na igdi an makadangog nin nagoorolay na an lambang saro tinataram an saiyang dila alagad nagkakasinarabotan.\nAn kagbanwa kan south Cotabato manlaenlaen an manang kultura. an mga Ilonngo na gikan sa Panay asin Negros kan Kabisayaan nagbanwa sa mga munisipyo kan Norala, Banga, Surallah, Sto. Niño asin sa kabesera kan probinsya, an Koronadal. an Hiligaynon asin Kiniray-a an mayor na mga tataramon igdi.Idto naman mga tawpo na gikan pa sa Ilokos kan Luzon nagbanwa sa Tampakan, Tantangan asin Tupi. an saindang dila nadadangog pa sa mga banwaan na ini.\nAn Sugbuanon naman iyo an mayor na tataramon sa munisipyo kan Polomolok, saro sa taramon sa Tupi, na kaabay an Ilonggo asin Tagalog, na an huri masabing may dikit pagkaiba sa Tagalog kan Manila. An duwang banwaan na ini harani sa General Santos City kun saen Sugbuanon an tinataram.\nAn tribung Magindanawon an mayor na Muslim na grupo sa probinsya. Maski ngani dakulsainda pa man giraray nagsusulot kan saindang tradisyonal na paggugubing, asin inuuso pa an mga dating kaugalean, dakul na man an nagaayog sa mga gawe-gawe kan saindang kairibang mga Kristiyanong kataraid; nagsusulot na sinda nin pantalon, sarawal, daing manggas na t-shirt asin naayon na sa mga saralak na torotiripon asin mga baylihan.\nAn ibang mga tribung Filipino iyo an mga T'boli asin mga B'laan na grupo nageerok sa Lake Sebu. Bantog sinda sa mga tangsong kagamitan, sa beadwork asin sa mga t'nalak, sarong klaseng habol. An mga T'boli uso an pagsulot nin mga maraborab na binurdahan na gubing, asin sa payo ninda may kaag pang mga kawingkawing. An mga kababaihan nagamit nin mga pahang tangso' na may mga kalay-kalay na sa poro kaini igwang mga tililing na harayo pa nadadangog na an saindang pagdangadang.\nAn mga tribu asin an ibang mga Filipino harale pa sa ibang lugar medyo nagraramas na asin maski ndara pa ninda an pamanang kultrura, may timbre na an saindang buhay nin masabing Mindanawon na kostumbre. Alagad, sa pagruso' kan mga ibang Filipinong kristyano igdi, an mga saradit na tribu nag'papara'isog na sa mga bolod.\nAn South Cotabato nababanga sa 10 banwaan asin 2 ciudad.\nAn mga padagkang panturista iyo an Lake Sebu, Bukid Matutum asin an Wadi' nin Koironadal. Magayonon man dumanan an palibot kan pao-pao.\nPamanang Musika[baguhon | baguhon an source]\nAn musika kan mga Magindanawon na Muslim kan South Cotabato nakasentro sa togtog kulintang, sarong klaseng pagtogtog gamit an iba-ibang klaseng tangsong instrumento musikal na nakataraytay asin natao nin malagong o malagting na tanog kun pinupuru-pokpok.\nAn kulintang iyo an termino na inuusar sa Minadanao, Ternate asin Timor para duman sa idiophone nin mga metal (parati tangso') na gong na hitsurang kaldero asin ini nakasapnay na taraytay ngani magkaigwang sarong set na kulintang. Pinupurupokpok arin man igdi depende sa gustong paluwason na tanog gamit an duwang kahoy na pantaptap.\nHuli ta ini lakop sa mga grupo asin mga banwang iba-iba an lenggwahe, inaapod man ini na kolintang kan Maranao asin kan mga tawo sa Sulawesi, kulintangan, gulintangan kan mga taga-Sabah asin kan mga taga Arkipelgao kan Sulu, asin totobuang kan mga tagaduman sa Sentral Maluku.\nAn terminong kulintang, pagtongtong kan ika-20 siglo, boot sabihon na idtong enterong ensemble nin lima o anom na instrumento. Dati sa Mindanao an enterong ensemble na ini inaapod na basalen o palabunibunyan na gustong sabihon " kabilogan nin mga mariribok na instrumento" o "paggibong musika" o " pagtogtog na gamit an kulintang".\nKinua sa "https://bcl.wikipedia.org/w/index.php?title=South_Cotabato&oldid=224991"


Home / Bicol News / DOF / DOLE / DTI / Government / News / Tabang sa mga negosyante sa pagtao nin 13th month pay, inaadalan kan gobierno\nTabang sa mga negosyante sa pagtao nin 13th month pay, inaadalan kan gobierno\nBicol Standard Newspaper Wednesday, October 14, 2020 Bicol News, DOF, DOLE, DTI, Government, News\nMANILA (Bicol Standard) -- Pig-aadalan kan gobierno nacional an posibilidad na makatao nin subsidiya sa mga saradit na negosyo na afectadong maray kan pandemya tanganing maipaabot sa mga empleyado an 13th month pay.\nSegun ki Department of Labor and Employment (DOLE) Secretary Silvestre Bello III, kakaulayon niya si Finance Secretary Carlos Dominguez, kaiba si Trade and Industry Secretary Ramon Lopez tanganing kumbinsiron an secretarya kan DOF na matawan asistensya an mga negosyante.\nSa Presidential Decree 851, sabi ni Bello, kaipuhan itao kan employers an 13th month pay pag-abot o bago kan Disyembre 24.\nDai nin exception sa ley na ini, paliwanag ni Bello.\nAlagan, sinabi nya man na sa Implementing Rules and Regulations, na ipinaluwas 4 na aldaw pakatapos pirmahan an ley, igwa nin exception sa mga negosyante o kumpaniya na nagsasapo nin grabeng pagtios o distress.\nSa presente, hinahalat pa na magkaigwa nin pakauruyon sa isyung ini, sabi kan Labor Secretary.\nTabang sa mga negosyante sa pagtao nin 13th month pay, inaadalan kan gobierno Reviewed by Bicol Standard Newspaper on Wednesday, October 14, 2020 Rating: 5


Taano ta Dapat Pag-adalan an Biblia?\nAn Torrengbantayan—Pag-aadalan na Edisyon | Hulyo 1, 2001\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Ossetian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\nSI Bill hoben, atletiko, edukado, asin may kaya sa buhay. Pero, bako siang kontento. An saiyang buhay mayo nin direksion, asin biyo siang napupurisaw kaiyan. Nagmamaigot na maaraman an katuyohan nin buhay, siniyasat nia an manlaenlaen na relihion, alagad dai nia nanompongan an saiyang hinahanap. Kan 1991 nanuparan nia an saro sa Mga Saksi ni Jehova na nagwalat sa saiya nin sarong libro na tinotokar an sinasabi kan Biblia manongod sa kahulogan nin buhay. Inareglo an sarong pag-adal sa Biblia tanganing matawan ni Bill nin atension an temang ini siring man an iba pa.\nNagigirumdoman ni Bill: “Ginibo mi an primerong pag-adal, asin huling parateng marhay kaming nagkokonsulta sa Biblia, aram ko na ini an haloy nang hinahanap ko. An mga simbag sa Biblia nakaoogmang marhay. Pagkatapos kan pag-adal na iyan, nagmaneho ako patukad sa kabukidan, nagluwas sa sakong trak, asin makosog na nagkurahaw sa biyong kagayagayahan. Napapalukso an puso ko na sa katapustapusi nanonodan ko na an mga simbag sa sakong mga hapot.”\nSiempre, bakong gabos na nakakanompong kan katotoohan sa Biblia literal na nagkukurahaw sa dakulang kaogmahan. Pero, an pakanood sa mga simbag sa importanteng mga hapot sa buhay nakagagayagayang eksperyensia para sa dakol. An pagmate ninda siring kan lalaki sa parabola ni Jesus na nakadiskobre nin nakatagong kayamanan sa sarong oma. Si Jesus nagsabi: “Sa kagayagayahan nia sia naglakaw asin nagpabakal kan gabos niang sadiri asin binakal an omang iyan.”—Mateo 13:44.\nAn Liabe sa Sarong Makahulogan na Buhay\nPinensar ni Bill an sarong pundamental na hapot, Ano an katuyohan nin buhay? An mga pilosopo, teologo, asin sientista nasasakitan na marhay sa hapot na iyan sa laog na nin mga milenyo. Dai mabilang na libro an isinurat kan mga indibiduwal na nagpoprobar na simbagon iyan. An saindang paghihingoa nagin daing kamanungdanan, asin dakol an nagkonklusyon na an hapot dai masisimbag. Pero, igwa nin simbag. Minsan ngani hararom, iyan bakong komplikado. Iyan ipinaliwanag sa Biblia. An liabe sa sarong maogma, makahulogan na buhay iyo ini: Kaipuhan na magkaigwa kita nin tamang relasyon ki Jehova, an satong Kaglalang asin langitnon na Ama. Paano niato magigibo iyan?\nIgwa nin garo baga duwang nagkakasarongatan na aspekto sa pagrani sa Dios. An mga minagibo kaiyan natatakot saiya sagkod namomoot saiya. Estudyaran niato an duwang teksto na nagsusuportar sa tataramon na iyan. Kaidtong haloy na an nakaagi, an madonong na si Hadeng Salomon naggibo nin sarong maingat na pag-adal sa katawohan asin irinekord an saiyang mga nadiskobre sa libro kan Biblia na Eclesiastes. Sinusumaryo an saiyang obserbasyon, sia nagsurat: “An konklusyon kan bagay, mantang nadangog na an gabos, iyo ini: Matakot ka sa tunay na Dios asin otobon mo an saiyang mga togon. Huli ta ini iyo an bilog na katongdan nin tawo.” (Eclesiastes 12:13) Pakalihis nin mga siglo, kan hapoton kun ano an nakalalabi sa gabos na togon sa Ley na itinao ki Moises, si Jesus nagsimbag: “Kamotan mo si Jehova na saimong Dios sa bilog mong puso asin sa bilog mong kalag patin sa bilog mong isip.” (Mateo 22:37) Garo daw palaen para sa saindo na kita maninigong matakot sa Dios sagkod mamoot sa saiya? Siyasaton niato an kahalagahan nin pagkatakot asin pagkamoot patin kun paano iyan nagtitinabangan tanganing magbunga nin sarong nakakokontentong relasyon sa Dios.\nKun Ano an Kahulogan nin Pagkatakot sa Dios\nKaipuhan an magalang na pagkatakot kun sasambahon niato an Dios sa akseptableng paagi. An Biblia nagsasabi: “An pagkatakot ki Jehova iyo an kapinonan nin kadonongan.” (Salmo 111:10) Si apostol Pablo nagsurat: “Padagos kitang magkaigwa nin dai na kutana maninigong kabootan, na paagi kaiyan kita makatatao sa Dios nin sagradong paglilingkod sa paaging maaako na may diosnon na takot asin may pagkangirhat na paggalang.” (Hebreo 12:28) Siring man, an sarong anghel sa tahaw kan langit na naheling ni apostol Juan sa bisyon nagpoon kan saiyang proklamasyon kan maogmang bareta na nagsasabi: “Matakot kamo sa Dios asin pamurawayon sia.”—Kapahayagan 14:6, 7.\nAn pagkatakot na ini sa Dios, na kaipuhan na marhay sa makahulogan na buhay, bakong kapareho kan grabe kamakimakarimarimang takot. Tibaad makamate kita nin grabeng takot kun kita hinuhuma nin sarong maringis asin peligrosong kriminal. Alagad an pagkatakot sa Dios—o diosnon na pagkatakot—iyo an may pagkangirhat na paggalang asin hararom na reberensia para sa Kaglalang. Kalabot man dian an tamang pagkatakot na paanggoton an Dios huli ta sia an Supremong Hokom asin Makakamhan sa gabos, na igwa nin kapangyarihan sagkod autoridad na padusahan an mga nakikisuway.\nNagtitinabangan an Pagkatakot Asin Pagkamoot\nMinsan siring, habo ni Jehova na maglingkod sa saiya an mga tawo huli sana ta sinda may pagkangirhat na paggalang sa saiya. Lataw na marhay na si Jehova Dios nin pagkamoot. Si apostol Juan napahirong sumurat: “An Dios pagkamoot.” (1 Juan 4:8) Mamomoton na marhay an pagtratar ni Jehova Dios sa katawohan, asin gusto niang mamotan man sia kan mga tawo bilang balos. Pero, paanong an siring na pagkamoot kaoyon kan diosnon na pagkatakot? An duwa sa katunayan magkakonektadong marhay. An salmista nagsurat: “An pakikidayupot ki Jehova para sa mga natatakot sa saiya.”—Salmo 25:14.\nIsip-isipa nanggad an paggalang asin pagkatakot na namamatean nin sarong aki para sa sarong makosog asin madonong na ama. Kasabay kaiyan, an siring na aki mahimate sa pagkamoot kan ama. An aki matiwala sa ama asin maasa sa saiya para sa paggiya, na kompiado na an paggiyang ini matao nin mga pakinabang. Siring man, kun kita namomoot asin natatakot ki Jehova, susunodon niato an saiyang paggiya, asin makikinabang kita kaini. Mangnoha an sinabi ni Jehova may labot sa mga Israelita: “Kun pataluboon sana kutana ninda an saindang puso na matakot sa sako asin danay na otobon an gabos kong togon, tanganing ikarahay ninda asin kan saindang mga aki sagkod noarin pa man!”—Deuteronomio 5:29.\nIyo, an diosnon na pagkatakot minagiya bakong sa kaoripnan kundi sa katalingkasan, bakong sa kamondoan kundi sa kagayagayahan. Si Isaias naghula manongod ki Jesus: “Maoogma sia sa pagkatakot ki Jehova.” (Isaias 11:3) Asin an salmista nagsurat: “Maogma an tawo na natatakot ki Jehova, na sa saiyang mga togon nawiwili sia nin labi-labi.”—Salmo 112:1.\nSiempre pa, dai kita matatakot sa Dios ni mamomoot sa saiya kun dai niato sia midbid. Kaya ngani importanteng marhay an pag-adal sa Biblia. An siring na pag-adal nakatatabang sa sato na masabotan an personalidad nin Dios asin maapresyar an kadonongan kan pagsunod sa saiyang paggiya. Mantang kita orog na napaparani sa Dios, gusto niato na gibohon an saiyang kabotan asin namomotibar kitang sunodon an saiyang mga togon, sa pakaaram na pakikinabangan niato iyan.—1 Juan 5:3.\nSarong kagayagayahan an maaraman na an saro yaon sa tamang dalan nin buhay. Ini totoo ki Bill, na nasambitan sa kapinonan. Sia nagsabi kasuarin pa sana: “Sa nag-aging siyam na taon poon kan primero kong pag-adal sa Biblia, an sakong relasyon ki Jehova tuminalubo. An enot na alimbukad nin kagayagayahan na namatean ko tuminalubo sa sarong totoong magayagayang pamumuhay. Pirme na akong igwa nin positibong punto de vista sa buhay. An sakong aldaw pano nin makahulogan na aktibidad, bakong nin daing katuyohan na paghanap nin kasingawan. Si Jehova nagin sarong tunay na persona para sa sako, asin aram ko na an pinakaikararahay ko an nasa puso nia.”\nSa masunod na artikulo, eestudyaran pa niato kun paano na an kaaraman dapit ki Jehova nagtatao nin kagayagayahan asin mga pakinabang sa mga nag-aaplikar kaiyan sa saindang buhay.\nAn pagrani sa Dios nangangahulogan na kita namomoot sagkod natatakot sa saiya\nSi Jesus magayagaya sa pagkatakot ki Jehova\nI-share I-share Taano ta Dapat Pag-adalan an Biblia?\nTabang Tanganing Masabotan an Biblia\nMaggayagaya sa Kaaraman Dapit ki Jehova\nMakikabtang sa Kagayagayahan nin Pagtatao!\nDai Pagtogotan na Raoton nin mga Pagduwaduwa an Saindong Pagtubod\nMga Kahoy na Nagdadanay sa Halawig na Panahon\nTaonan na Miting Oktubre 6, 2001\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 1, 2001\nI-share I-share AN TORRENGBANTAYAN—PAG-AADALAN NA EDISYON Hulyo 1, 2001\nAN TORRENGBANTAYAN—PAG-AADALAN NA EDISYON Hulyo 1, 2001


Home / Ako Bicol / Albay / Bicol News / Camarines Norte / Camarines Sur / Naga City / News / Rep Garbin, pabor na imbestigaran an problema sa raot na VCM\nRep Garbin, pabor na imbestigaran an problema sa raot na VCM\nBicol Standard Newspaper Wednesday, May 15, 2019 Ako Bicol, Albay, Bicol News, Camarines Norte, Camarines Sur, Naga City, News\nNAGA CITY (Bicol Standard) -- Suportado ni Rep Alfredo "Pido" Garbin kan Ako Bicol Party-list an plano na imbestigaran an nangyaring pagraot-raot kan mga vote counting machines (VCMs) sa aldaw kan election.\nMaroromdoman na dakul na mga VCMs sa Albay, Camarines Sur asin maging sa Camarines Norte an nanotaran kan mga botante na nagdara nin pagduda sa kredibilidad kan resulta kan pirilian.\nBako sanang an mga VCMs an nag abereya. Maging an mga SD cards nag raot-raot man na iyo an rason kan pagka atraso kan pag proklamar kan mga nangagaranang kandidato.\nAn mga may deferenciang SD cards kaipohan pang darahon sa Legazpi City, tanganing duman ipahirahay sa opisina\nKun magkaigwa nin imbestigasyon sa problemang ini pwedeng masimbagan an mga pagduda kan mga tawo, na may dakulang problema sa ginibong pirilian, na ginastosan nin dakulang kantidad nin cuarta kan gobierno.\nRep Garbin, pabor na imbestigaran an problema sa raot na VCM Reviewed by Bicol Standard Newspaper on Wednesday, May 15, 2019 Rating: 5


Home / News / Mga badil asin bala, tiklo sa Legazpi City\nMga badil asin bala, tiklo sa Legazpi City\nBicol Standard Saturday, October 31, 2015 News\nLEGAZPI CITY–Duwang armadong lalaki, na pareyong nagpabistong residentes kan Camalig, Albay an inarestar kan mga awtoridad, kan madakop sa saindang poder an mga armas asin bala.\nBase sa sumbong sa pulis, sinda Lito Morada y Andes, taga Barangay Tagoytoy, asin Sanday Magdasoc y Morada, taga Barangay Mina, pareyo sa banwaan kan Camalig, Albay an sorpresang pinusasan huli sa pagbalga kan ley sa ilegal na pagbitbit nin badil asin mga bala.\nSegun sa record kan mga imbestigador, si SPO3 Jeffrey Condes, CPAC4 Commander, kan Legazpi City police nakarecibe nin sumbong hale sa sarong residente na naheling niya an duwang mga suspechado na nakikipag-inoman sa saindang lugar, asin may hios nin armas.\nAn pigreport na incidente naheling sa Sitio Agna, Barangay Homapon sa ciudad na ini.\nNagparada nin team an pulis sa panginginot ni PSupt Joselito G. Esico, an hefe kan police digdi, asin naheling an duwang ipigrereclamo na igwa talaga nin sukbit na badil, mantang nakikipag-inoman sa harong ni Florentino Albaytar y Rosare, 27 anyos, soltero asin residente kan sinambit na lugar.\nKan dakopon an mga suspechado kan mga awtaoridad nakua sa saindang poder an minasunod na mga gamit: sarong itom asin silver na Norinco caliber 45 1911 na pistola na may Serial No. BCO1195-09-246 na may nakasulong na magazine na may pitong bala, sarong magazine na reserba na may pitong bala; sarong itom na Colt 1911 na calibre 45 na igwa nin nakasulong na magazine na may 6 na bala, sarong reserbang magazine para sa calibre 45 na may laog nin anom na bala; sarong hand grenade, sarong improvised na M16 (sumpak) na may sarongan, sarong tear gas, sarong spray sling pouch na may nakasurat na City Star 1991, sarong itom na sling pouch, limang bala para sa Cal 22; 2ng live ammunition para sa calibre 45; 3ng live ammunition para sa Cal 5.56; sarong live ammunition para sa 12 gauge na shotgun asin kantidad P59,000.00 na cash.\nTulos pigcomfiscar an nasambit na mga armas asin bala asin ngonian yaon sa poder kan mga awtoridad.\nMantang pigsusurat an baretang ini, pigpepreparar na an magkakanigong caso contra sa mga suspechado.\nParamientras, mas hararom na imbestigasyon an ginigibo kan mga nanunungdan para tugkadon an iba pang informasyon pwedeng may relasyon sa operasyon kan duwa na residentes kan Camalig, Albay. Si SPO1 Balonzo asin SPO1 Bataller an nagkakapot kan casong ini.—BICOLSTANDARD.COM\nMga badil asin bala, tiklo sa Legazpi City Reviewed by Bicol Standard on Saturday, October 31, 2015 Rating: 5


SIISAY daw na aki digdi sa daga an sa paghona mo nagtao kan pinakadakulang kaogmahan ki Jehova?— An Aki nia, si Jesus. Pag-olayan niato an mga bagay na ginibo ni Jesus tangani na mapaogma an saiyang langitnon na Ama.\nAn pamilya ni Jesus nag-iistar kaidto sa lugar na tolong aldaw na baklayon hale sa Jerusalem, na namumugtakan kan magayon na templo ni Jehova. An templo inapod ni Jesus na “harong kan sakong Ama.” Sia asin an pamilya nia nagduduman taon-taon tanganing umatender sa Paskua.\nSarong taon, kan si Jesus 12 anyos na, an pamilya nia nagpoon nang magbiahe papuli pagkatapos kan Paskua. Kaidto sanang pumondo na sinda sa totorogan ninda pagkabanggi na narisa ninda na si Jesus dai kaiba kan saindang mga paryente asin katood. Kaya si Maria asin si Jose tolos-tolos na nagbalik sa Jerusalem tanganing hanapon si Jesus. Sa paghona mo haen daw si Jesus?—\nNakua ninda si Jesus sa templo. Naghihinanyog sia sa mga paratokdo, asin naghahapot sia sa sainda. Asin kun sia hinahapot ninda, minasimbag sia. Napangalas sinda sa mararahay niang simbag. Nasasabotan mo daw kun taano ta ikinaoogma nin Dios an saiyang Aki?—\nSiempre, kan si Jesus makua na ni Maria asin Jose sa katapustapusi, nakaginhawa na sinda. Alagad si Jesus dai nahadit. Aram nia na an templo sarong marahay na lugar na mamugtakan. Kaya naghapot sia: “Dai kamo nakakaaram na ako dapat na nasa harong kan sakong Ama?” Aram nia na an templo harong nin Dios, asin gustong-gusto nia duman.\nPagkatapos, ipinag-iba na ni Maria asin Jose an 12 anyos na si Jesus papuli sa Nazaret. Ano daw sa paghona mo an iginawe ni Jesus sa saiyang mga magurang?— Bueno, sinasabi kan Biblia na sia “padagos na nagpasakop sa sainda.” Ano daw sa paghona mo an kahulogan kaiyan?— Iyan nangangahulogan na sia makinuyog sa sainda. Iyo, ginibo nia an ipinagigibo sa saiya kan saiyang mga magurang, dawa kun ini pagsakdo nin tubig sa bubon.—Lucas 2:41-52.\nPaano pinaogma kan aking si Jesus an Dios?\nKaya isip-isipa ini: Dawa sangkap si Jesus, sia nagkuyog sa mga magurang nia na bakong sangkap. Nakapaogma daw ini sa Dios?— Iyo nanggad, ta sinasabi kan Tataramon nin Dios sa mga aki: “Magin makinuyog sa saindong mga magurang.” (Efeso 6:1) Mapapaogma mo man an Dios kun kinukuyog mo an saimong mga magurang, kapareho ni Jesus.\nAn saro pang paagi na mapapaogma mo an Dios iyo an pagsabi sa iba manongod sa saiya. Ngonyan tibaad may magsabi na dai ini maninigong gibohon nin mga aki. Alagad kan probaran nin mga tawo na papondohon an mga aking lalaki sa paggibo kaini, sinabi ni Jesus: ‘Ano dai nindo noarin man nabasa sa Kasuratan, “Gikan sa ngoso nin saradit na aki an Dios mapaluwas nin pag-omaw”?’ (Mateo 21:16) Kaya kita gabos puedeng magsabi sa iba manongod ki Jehova asin kun gurano sia kamakangangalas na Dios, kun talagang gusto niato. Asin kun iyan gigibohon niato, mapapaogma niato an Dios.\nSaen daw kita nakakanood nin mga bagay manongod sa Dios na masasabi niato sa iba?— Sa satong pag-adal sa Biblia sa harong. Alagad mas dakol pa an nanonodan niato sa lugar na pinagtitiriponan kan banwaan nin Dios tanganing mag-adal. Alagad paano daw niato mamimidbid kun sairisay an saiyang banwaan?—\nBueno, ano daw an ginigibo kan mga tawo sa saindang pagtiripon? Talaga daw na itinotokdo ninda an nasa Biblia? Binabasa daw ninda asin pinag-oolayan iyan? Iyan an paagi na kita naghihinanyog sa Dios, bako daw?— Asin sa Kristianong mga pagtiripon aasahan niato na madangog an sinasabi nin Dios, bako daw?— Alagad paano kun sinasabi nin mga tawo na dai mo kaipuhan na mamuhay nin segun sa sinasabi kan Biblia? Sasabihon mo daw na sinda banwaan nin Dios?—\nUya pa an sarong dapat na isip-isipon. Sinasabi kan Biblia na an banwaan nin Dios magigin “sarong banwaan para sa saiyang ngaran.” (Gibo 15:14) Mantang Jehova an ngaran nin Dios, puede niatong ihapot sa mga tawo kun baga si Jehova an Dios ninda. Kun magsabi sindang bako, kun siring aram na niato na sinda bako niang banwaan. An banwaan nin Dios magtataram man sa iba manongod sa Kahadean nin Dios. Asin ipaheheling ninda an pagkamoot ninda sa Dios paagi sa pag-otob sa saiyang mga togon.—1 Juan 5:3.\nKun may midbid kang mga tawo na ginigibo an gabos na iyan, maninigo na makitipon ka sa sainda para sa pagsamba. Maninigo na maghinanyog ka nin maingat sa mga pagtiripon na ini dangan sumimbag kun may mga hapot. Iyan an ginibo ni Jesus kan sia yaon sa harong nin Dios. Asin kun gigibohon mo an mga bagay na iyan, mapapaogma mo an Dios, kapareho ni Jesus.\nMay naiisip ka daw na ibang mga aki na nasasambitan sa Biblia na nakapaogma sa Dios?— Si Timoteo sarong pambihirang halimbawa. An saiyang ama dai nagtutubod ki Jehova. Alagad an ina nia, si Eunice, iyo, asin siring man an lola niang si Loida. Si Timoteo naghinanyog sa sainda asin nakanood manongod ki Jehova.\nMinsan ngani daing pagtubod an saiyang ama, ano an gustong gibohon ni Timoteo?\nKan dakula na si Timoteo, sinongko ni apostol Pablo an banwaan na iniistaran nia. Namangno nia kun gurano an kamawotan ni Timoteo na maglingkod ki Jehova. Kaya inagda nia si Timoteo na umiba sa saiya tanganing maglingkod sa Dios nin orog pa. Saen man sinda magduman, sinasabi ninda sa mga tawo an manongod sa Kahadean nin Dios asin an manongod ki Jesus.—Gibo 16:1-5; 2 Timoteo 1:5; 3:14, 15.\nAlagad mga aki sana daw na lalaki an halimbawa sa Biblia na nakapaogma sa Dios?— Dai man. Estudyare an sarong daragitang Israelita na nakapaogma sa Dios. Kan sia nabubuhay, magkalaban an nasyon nin Siria asin an nasyon nin Israel. Sarong aldaw nakipaglaban an mga Sirio sa Israel asin dinarang bihag an daragitang idto. Ipinadara sia sa harong kan hepe kan hukbo, na an ngaran Naaman. Duman sia nagin surugoon kan agom ni Naaman.\nNgonyan si Naaman may helang na inaapod lepra. Mayong doktor na nakatabang sa saiya. Alagad an daragita hale sa Israel nagtutubod na matatabangan si Naaman kan saro sa espesyal na mga lingkod nin Dios, sarong propeta. Siempre, si Naaman asin an saiyang agom dai nagsasamba ki Jehova. Maninigo daw na sabihon sa sainda kan daragita an aram nia? Kun ika, ano daw an gigibohon mo?—\nPaano napaogma kan daragitang Israelitang ini an Dios?\nBueno, sinabi kan daragita: ‘Kun magduman sana po kutana si Naaman sa propeta ni Jehova sa Israel, maoomayan si Naaman sa saiyang lepra.’ Naghinanyog si Naaman sa daragita, asin nagduman sia sa propeta ni Jehova. Kan gibohon nia an sinabi kan propeta na gibohon nia, naomayan sia. Huli kaini si Naaman nagin parasamba sa tunay na Dios.—2 Hade 5:1-15.\nGusto mo daw na may matabangan na makanood manongod ki Jehova asin manongod sa kaya niang gibohon, arog kan ginibo kan daragitang idto?— Siisay daw an matatabangan mo?— Siempre, sa primero tibaad dai ninda isipon na kaipuhan ninda nin tabang. Alagad puede mo sindang kaolayon manongod sa mararahay na bagay na ginigibo ni Jehova. Asin tibaad magdangog sinda. Makasisierto ka na ini magpapaogma sa Dios.\nAn dagdag pang pag-enkaminar sa mga hoben na maogma sa paglilingkod sa Dios makukua sa Salmo 122:1 (121:1, “Dy”); Sal 148:12, 13; Eclesiastes 12:1; 1 Timoteo 4:12; asin Hebreo 10:23-25.\nI-share I-share Mga Aki na Nakapaoogma sa Dios\nAn Hoben na si Jesus sa Templo